text:
22.5.11
Gyltu Pálmarnir í Cannes 2011
Gyltu pálmarnir 2011 fara til filmin 'The Tree of Life' sum leikstjórin Terrence Malick gjørdi við Brad Pitt í høvuðsleiklutinum
Amerikanski filmsleikstjórin Terrence Malick fær ársins Gyltu pálmir í Cannes fyri filmin The Tree of Life. Eg vil ráða øllum at siggja brellbitan til henda poetiska film, ið fer fram í 1950'unum. Brellbitin er á YouTube. Terrence Malick er mær vitandi ikki nógv frammi. Er tiltikin innisælur og tosar ikki við pressu og møtir ikki til filmstevnur. Hann hevur júst gjørt ein film, The Burial, lidnan í einari kirkju í Oklahoma, har Ben Affleck hevur høvuðsleiklutin. Í 1989 gjørdi hann nógv umrødda krígsfilmin The Thin Red Line. Í 1980'unum vísti Filmsfelagið meistaraverkið Badlands, sum hann gjørdi í 1973. Ein sosialrealistisk Bonnie & Clyde søga á bygd í USA. Sjáldsama poetiskir smálutir í hvørjari mynd. Eitt slag av friðsøkjandi intensiteti, sum er í andsøgn við alt umhvørvi og skapar eina desperasjón, sum fer undir húðina. Kanska er hesin á sama hátt. Tað eigi eg til góðar at uppliva. So - Havnar Bio, her var aftur ein avbjóðing!
Robert De Niro er dómsnevndarformaður í Cannes í ár
Robert De Niro er formaður í dómsnevndini, sum velur og handar virðisløninar á heimsins kendastu filmsstevnu, sum eftir tólv dagar er av í Cannes. Nógv hevur verið gitt, til dømis at danski Refn skuldi fáa gyltu pálmirnar, tí hann skuldi minna so nógv um Taxi Driver og aðrar filmar hjá Scorsese, har de Niro hevur havt høvuðsleiklutirnar. Hinvegin varð hildið at júst hesin filmur hjá danska Refn var ov harðrendur fyri amerikanska marknaðin. Mangar eru gitingarnar.
Nicolas Winding Refn er besti leikstjóri í Cannes 2011. Á niðaru myndini saman við framleiðarunum Adam Siegel og Marc Platt, Mat Newman sum klipti filmin, Ryan Gosling, sum hevur høvuðsleiklutin og longst til høgru Nicolas Winding Refn sjálvur. Niðast sæst filmsplakatin, sum í november fer at hanga í Havnar Bio
Men eitt er vist og tað er at Havnar Bio fer at vísa filmin hjá danska Refn, Drive. Helst verður tað í november, samstundis sum frumsýning er sett á skrá í Danmark. Men aktuella virðislønin kann skunda undir hetta, so filmurin verður vístur fyrr. Og so var tað vanliga von Trier-hendingin umaftur. Men ikki fall hansara filmur Melancholia dómsnevndini meira fyri bróstið, enn at Kirsten Dunst fekk virðslønina fyri besta kvinnuliga leiklutin. So var søgan úti, snørd ella ikki...
Kirsten Dunst fær virðisløn í Cannes fyri leiklutin í 'Melancholia'


c: text/html

text:
Atkoma til ferðavinnu fyri øll og algilt snið
Er neyðugt at tosa um atkomu? Er tað ikki ein sjálvsagdur rættur, tá hugsað verður um ST sáttmálan um rættindi hjá einstaklingum, ið bera brek? Hvussu er í Føroyum, eru atkomuviðurskiftini í lagi?
Grein 2, í ST sáttmálanum sigur soleiðis: hugtakið “ algilt snið” er at skilja sum snið á vørum, umhvørvi, skipanum og tænastum, sum øll fólk kunnu nýta mest møguligt uttan at tillagingar og serskilt snið eru neyðug. “Algilt snið” forðar ikki fyri at útvega hjálpartól til fólk við ávísum breki, tá ið tørvur er á teimum1.
ST nevndin hevur viðtikið eina almenna viðmerking (nr. 2) um atkomu. Viðmerkingin sigur, at atkoma er avgerandi fyri, at fólk, ið bera brek, kunna luttaka fult út og á jøvnum føti við onnur og soleiðis njóta síni grundleggjandi mannarættindi, frí- og rættindi. Atkoma verður somuleiðis lýst sum ein máti at gera íløgur í samfelagið, sum ein samhaldsfastur partur av eini burðardyggari menning 2.
Umráðandi, at verkætlanir, ið lýsa støðuna viðvíkjandi atkomu, verða nýttar og ikki enda sum ein fittur bóklingur, ið eingin lesur.
Í juni 2016, gav Nordens Velfærdscenter út bóklingin “ Et Norden för alla”. Bólkurin, ið gjørdi hesa verkætlan, varð mannaður við fólkum úr Føroyum, Danmark, Finnlandi, Álandi, Íslandi, Noreg og Svøríki. Í hesum bóklingi eru tilmælir. ið lýsa, hvat skal til fyri at gera eitt samfelag meiri atkomuligt.
Í mai 2017, varð verkætlanin Access Vestnorden, liðug og í hesum sambandi, varð skipað fyri ráðstevnu í Norðurlandahúsinum, har atkoma var høvuðsevni fyri dagin. Hendan verkætlan lýsir støðuna í Útnorðri, og týdningin av burðardyggari ferðavinnu.
Um vit hugsa um Føroyar, kunnu vit skjótt verða samd um, at enn væntar nógv í, áðrenn vit kunnu siga, at atkomuviðurskiftini eru í lagi. Alt ov mangan vísir tað seg, at tá farið verður undir at gera í stand, umbyggja ella byggja, er atkoma ikki tað, ið liggur fremst í huganum á fólki.
Atkoma er so nógv meir enn fysisk atkoma. Hvussu við fólki, ið eru deyv, blind, hava niðursetta hoyrn, lesi- og skriviveik, menningartarnað, atferðarólag?
Her eru nógvir spurningar, og nógv gott tilfar tøkt til tey, ið hava áhuga í at gera ein mun.
Sum føroysk umboð í norðurlendska verkætlanarbólkinum viðvíkjandi atkomu til ferðavinnu, er tað okkara vón, at lands- og kommunu polittikarar, taka tilfarið til sín, og í álvara gera nakað munagott við atkomuviðurskiftini øllum at gagni.
At enda vilja vit takka Birnu Hreidardóttir, ið varð ritstjóri á verkætlanini, fyri eitt megnar arbeiði.
Vegna føroyska partin av verkætlanini
Ása Olsen og Theresa Turiðardóttir
---
1) ST sáttmailin um rættindi hjá einstaklingum, ið bera brek, grein 2
2) Norden för alla s. 13, NVC juni 2016

robotstxt: allowed

filter: keep


text:
Orð: Nicolina Jacobsen
Lag: Magnus Samuelsen
Teir sigla so mangan har úti,
har ið stormurin ýlandi fer;
og brátt kann hann knúsa tað skútu
sum yvir havið teir bar manga ferð.
Vit, á land eru, ei munnu vita
um alt stríðið teir hava umborð.
Men vit áttu teim tøkk at framflyta,
tí teir hava tey trongastu kor.
Niðurlag: Teir sigla um havið so víða,
teir sigla í eyst og í vest,
teir vita at heima tey bíða,
og at heima hjá teimum er best.
Tá ið ódnin hon herjaði havið,
Tá í vónbrot mangt tárið tað rann.
Men tá sól aftur steig upp úr kavi
Tá var gleði, tí heim hann vann.
Teir sigla um havið so víða,
teir sigla í ódn sum í logn.
Og á stong veitrar flaggið tað fríða
sum er ein teirra dýrasta ogn.


text:
Liðkapping og góðkenning í amboðsfimleiki 18. novembur
Leygardagin 18. novembur verður liðkapping í amboðsfimleiki í Bylgjuni í Runavík.
Tey, ið skulu kappast eru smádreingir, dreingir, mansungligar og menn á mannfólkasíðuni. Á kvinnusíðuni kappast stig 4 og 5, umframt gentur, kvinnuunglingar og kvinnur.
Umframt liðkapping, er góðkenning fyri stig 1, 2 og 3 (gentur) og fyri piltarnar. Tað er ikki nøkur kapping fyri hesar íðkararnar, men teir fáa allir diplom fyri luttøku og góðkent stig.
Skráin er hendan:
Kl. 09.00: Liðkapping fyri gentur, kvinnuunglingar, kvinnur, dreingir, mansunglingar og menn.
Kl. 12.30: Liðkapping fyri stig 4, stig 5 og smádreingir
Kl. 15.00: Góðkenning fyri stig 1, 2, 3 og piltar
Ljósið ynskir øllum íðkarum góða eydnu leygardagin.


text:
Metlágt saltinnihald
vinna15-03-2017 - 16:37 - Jóanis Nielsen
Hav.fo skrivar:
Eftir fleiri ár við høgum saltinnihaldið í Atlantssjónum kring Føroyar, byrjaði at lækka aftur eftir 2010. Serstakliga minkaði saltið nógv gjøgnum 2016. Á fyrsta túri hjá Magnusi Heinasyni í februar í ár, máldu vit lægstu saltvirðir fyri Atlantssjógv, síðan hesar mátingar byrjaðu síðst í 1980unum.
Miðskeiðis í 1990unum var saltinnihaldið eisini lágt, men mátingarnar, sum eru gjørdar nú, eru eitt vet lægri enn tá. Gongdin í hita og saltinnihaldi í hesum sjógvi er vanliga tann sama í bæði føroyskum og skotskum sjógvi, og frá t.d. skotskum mátingum vita vit, at saltinnihaldið eisini var lágt í seinnu helvt av 1970unum – enn lægri enn tað, vit máta nú.
Mynd: Saltinnihaldið í Atlantssjógvi ymsa staðni kring Føroyar
Tað er í stóran mun styrkin í subpolara meldrinum, sum stýrir broytingunum í hita og saltinnihaldi á okkara leiðum. Tá hesin meldur er veikur, kemur heitari og saltari sjógvur sunnanífrá til okkara leiðir. Hinvegin, tá meldurin er sterkur, kemur kaldari og feskari sjógvur meiri vestanífrá.
Vegna nógv hitatap frá havi til atmosferu seinastu vetrarnar, sakk nógvur sjógvur niður á stór dýpi í Labradorhavinum og Irmingerhavinum, og tískil øktist styrkin á subpolara meldrinum nógv eftir veturin 2014-2015 – nakað ið fekk nógva umtalu í heimsmiðlunum sum “kalda holið í Norðuratlantshavi”. Í grein 17. november 2015 spáddi Havstovan, at hetta kundi føra við sær økta uppblanding av tøðevnum. Tað kann føra til øktan gróður og økta mongd av djóraæti, sum er føði fyri fugl og fisk. Og nú sær út til, at gongd er komin á, tí nú sæst øking í i) nøgd av nebbasild á Landgrunninum, ii) sjófugli í bjørgunum og iii) av botnfiski
Vanliga fylgjast broytingar í hita og saltinnihaldi rættuliga væl, men soleiðis er ikki hesa ferð. Hitin í sjónum allastaðni kring Føroyar var lutfalsliga høgur í februar. Ein orsøk til hetta er óivað, at farni veturin var metheitur, og tískil er sjógvurin ikki køldur av luftini eins nógv og hann plagar. Kanningar vísa nevniliga, at meðan sjógvurin er ávegis frá Rockall-økinum í føroyskt øki, kann skiftandi køling frá luftini ávirka hitan, sum vit síggja her. Tískil kundi ein kanska væntað, at skiftandi avfall eisini ávirkar saltinnihaldið í sjónum, men hetta hevur víst seg ikki at hava so nógvan týdning. Harafturat vísti DMI á, at seinasti veturin í Føroyum var rættuliga turrur, og nógv avfall er tí ikki orsøk til lága saltinnihaldið.
Meiri er at lesa um sjógvin á opnum havi her og mátingar av hita og saltinnihaldi eru her.


text:
Tíðindi
16. mars 2018
Í Danmark verður nógv granskað, men júst tað at duga at lesa áðrenn skúlaaldur er ikki nágreiniliga kannað; hyggja vit at altjóða og lutvíst søguligari gransking á hesum økinum, fáa vit ymiskt at vita, sum lýsir málið. Tað kemur eitt nú fram, at útbúgvingarstigið í familjuni ikki er avgerandi; hinvegin hevur hugburðurin til lesing og skúlagongd týdning.
Hvussu nógv duga at lesa fyri skúlaaldur?
Ein bólkur av granskarum kannaði fyrst í nítiárunum, hvussu nógv dugdu at lesa, áðrenn tey byrjaðu í skúla. Tá var mett, at 1-4 prosent duga at lesa, áðrenn tey koma á skúlabonk. Nýggjari kanning frá 2001 metir, at talið er størri, eini 15-20 prosent. Báðar kanningarnar taka støði í eftirminningum hjá vaksnum, sum lærdu at lesa, áðrenn tey byrjaðu í skúla. Vit vita sostatt ikki, hvussu nógv í dag duga at lesa, tá ið tey byrja í skúla. Umframt ger tað seg galdandi, at skúlabyrjan í dag er nakað heilt annað enn fyri nógvum árum síðan, tí nógv børn ganga í forskúla ella skúlabólki.
Hvørjar eru fortreytirnar fyri at duga at lesa tíðliga?
Í eini amerikanskari kanning frá sekstiárunum og eini skotskari frá sjeytiárunum eru kvalitativar kanningar av bólkum av fólki, sum lærdu at lesa tíðliga. Har kemur fram, at tað er einki í sosialu bakgrundini, sum er avgerandi fyri, hvørt tú lesur tíðliga ella ikki. Út frá einum nútímans sjónarhorni er tað hugvekjandi. Báðar kanningar vísa, at tað eru lesivanarnir í familjuni og hugburðurin til lesing og skúlagongd og ikki útbúgvingarstigið hjá foreldrunum, sum er avgerandi. Í kanningunum eru fleiri dømi um arbeiðarafamiljur, har tað verður lisið nógv; hesi geva lesigleðina víðari til børnini við at lesa saman við teimum.
Hesar gomlu kanningarnar vísa báðar á samband millum at duga væl at lesa tíðliga og intelligens. Tey, ið dugdu væl at lesa tíðliga, vóru eitt sindur intelligentari, mátað við eini standardkanning, enn flest fólk annars, men í bólkinum sjálvum var annars stórt fjølbroytni, so samanbandið er ikki so greitt. Hinvegin sær tað út til at vera ógvuliga avgerandi, at barnið er áhaldandi, dámar at gera ymiskt einsamalt, dámar at hugsavna seg um tað sama í longri tíð, dugir væl at skilja tað auditiva - og tað týdningarmesta: er nógv saman við vaksnum, sum sjálv lesa og vísa, at teimum dámar at lesa bløð, skaldskap, og sum lesa saman við børnunum út frá tørvinum hjá børnunum, tað vil siga lata tey velja tað, sum verður lisið, og ikki minst tosa um tað, sum verður lisið.
Hyggja vit nærri at, hvussu børnini í roynd og veru læra (seg) at lesa, er myndin ógvuliga marglitt. Nógv børn læra at lesa meiri og minni sjálv, og ofta kemur tað óvart á foreldrini. Foreldrini hava mangan ilt við at greiða frá, hví børnini hava lært at lesa, meðan granskararnir mangan peika á samlaða ’umhvørvið’ rundan um barnið, til dømis um tað eru lesandi systkin, barnasjónvarp, bókasavnsvitjan saman við foreldrum ella eldri systkjum.
Les meir um evnið:
http://www.videnomlaesning.dk/aktuelt/forskerklummen/2018/tidlige-laesere-hvad-ved-vi-om-boern-der-kan-laese-inden-skolestart/
Savnsmynd
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
FK-Cup fyri eldri - skrá OPDATERET 21-09-2016
Skráin fyri fk-cup er broytt soleiðis, at spælt verður í Gundadalshøllini (meistaradeildin) og í Hoyvíkshøllini (1. deild).
Sí annars viðfestu skrá.
Viðfest er skrá fyri fk-cup 24. september.
Spælt verður í Gundadalshøllini og í Høllini á Hálsi. Allar kappingarnar byrja kl. 9.
Heitt verður á øll lið um at møta í góðari tíð.
Vit gleða okkum at síggja tykkum, og ynskja øllum eina góða kapping :)
FK-cup 2016 eldru skrá Skrá 21-09-2016.pdf
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
Nýtt skeið í listterapi fyri teg, sum hevur ella hevur havt krabbamein.
Byrjað verður hósdagin 31. aug, og hildið verður fram einaferð um vikuna, íalt 10 ferðir. Skeiðsleiðari er Fía Lamhauge, life coach og listterapeutur
Team Rynkeby Føroyar komin til París
Røðan, ið Elsebeth Mohr Vang helt í samband við fráferðina hjá Team Rynkeby Føroyar.
Heilsan til Team Rynkeby Føroyar
Heilsan frá Krabbameinsfelagnum til Team Rynkeby Føroyar.
Bragdið handar Krabbameinsfelagnum peningagávu
Á fundi í Krabbameinsfelagnum í dag handaðu Herluf Jakobsen og Ann Thomsen, frá Bragdinum, Krabbameinsfelagnum peningagávu á kr. 23.350,- , ið komu in
Ferðin til París byrjar hósdagin 6. juli
Í samband við at Team Rynkeby Føroyar fer úr Føroyum hóskvøldið 6. juli við Norrønu, verður skipa fyri móttøku í Klaksvík kl. 11.00 og á Reinsarínum í
The Body Shop í SMS skipar fyri make-up skeiði hóskvøldið 29. juni kl. 18.15
The Body Shop í SMS skipar fyri make-up skeiði hóskvøldið 29. juni kl. 18.15 fyri kvinnur, sum eru í viðgerð fyri krabbamein
Kom og gakk Føroya vakrasta hálv maraton saman við Ítróttarfelagnum Frælsi og Krabbameinsfelagnum
Frælsi í Vágum og Krabbameinsfelagið skipa fyri hálvmaraton renning og gongu½maraton leygardagin 2. september 2017, tilmeldingin er byrjað.
Stuðla Krabbameinsfelagnum, tá ið tú keypir ferðaseðil frá 62°N vinna
Ferðamannaskrivstovan 62°N hevur nú stovnað eina vinnudeild á ferðaskrivstovuni við Hoydalsvegin. Fyri hvønn ferðaseðil, sum vinnudeildin selur, so le
Gongu1/2maraton 3. juni í 2017
Leygardagin gingu 131 fólk hálvmaraton hjá Krabbameinsfelagnum, sum var partur av Tórshavn Maraton. Vit í Krabbameinsfelagnum fegnast stórliga um undi
Kom og gakk - Gongu½maraton leygardagin 3. juni
Les um Sofus Johannesen frá Gjógv sum gekk ½maraton í fjør og eggjaði øðrum at ganga.
Sjúkrarøktarfrøðingar tikið serútbúgving í krabbameinssjúkrarøkt
Í gjár var próvtøka á Landssjúkrahúsinum. 5 sjúkrarøktarfrøðingar hava lokið serútbúgving í krabbameinssjúkrarøkt.
Innbjóðing til hugnaløtu fyri familjur við krabbameinsraktum børnum
Foreldrabólkurin hjá Krabbameinsfelagnum bjóðar til hugnaløtu týskvøldið 30. mai kl. 18.00 í hølunum hjá Krabbameinsfelagnum á Grønlandsvegi 58 í Havn
Vaktir til Gongu½maraton
Krabbameinsfelagið skipar, saman við Bragdinum, fyri Gongu½maraton í Tórshavn leygardagin 3. juni kl.13.00 og okkum tørvar vaktir. Tað er ein góður st
Euromelanoma 2017
17. mai verður eitt átak í Steinatúni sum Tjaldurs Apotek saman við Móðurmerkjabólkinum hjá Krabbameinsfelagnum skipa fyri.
Krabbameinsfelagið verið á fundi við Heilsu- og Innlendismálaráðið
Krabbameinsfelagið var hósdagin 4. mai á fundi við Sirið Stenberg, landsstýriskvinnu í Heilsu- og innlendismálum
Bólkurin fyri menn, sum hava ella hava havt prostatakrabba, bjóðar til hugnaløtu
Bólkurin fyri menn, sum hava ella hava havt prostatakrabba, bjóðar til hugnaløtu mikukvøldið 10. mai 2017 kl. 19.00 - 21.00
Stomiambulatoriið bjóðar til kunnandi fund á Hotel Føroyum
Innbjóðing til kunnandi fund á Hotel Føroyum mánadagin 8. maj kl. 16.30
The Body Shop í SMS skipar fyri make-up skeiði týskvøldið 2. maj
The Body Shop í SMS skipar fyri make-up skeiði týskvøldið 2. maj kl. 18.30 fyri kvinnur, sum eru í viðgerð fyri krabba.
Nýggjur samtalubólkur fyri teg ið hevur mist makan
Samtalubólkur fyri teg, ið hevur mist makan av krabbameini, byrjar 9. maj kl. 13.00. Les søguna hjá Henry Fjallstein, sum tók av tilboðnum um samtalub
Grannakaffi er meira enn krónur og oyru
Inn komu 400.000 kr í stuðli, og hóast nakað slakari enn árini frammanundan, so er tó talan um eina flotta upphædd.


text:
Mótsetningar møtastVit, ið trúgva á Jesus, kenna nokk øll kensluna av, at vit til tíðir ikki kenna okkum verdug at vera Guds børn, tí vit fella...
les meira265 dagar síðan
Einasta syndin sum fordømirAndin skal sannføra um synd, sigur Jesus. Sannføra – vil
les meira267 dagar síðan
Eitt undurHava tit hugsað um, at tað eisini er eitt undur,...
les meira268 dagar síðan
Hvat ætlaði Luther? Hvat lærdi hann um dóp?Hvat ætlaði Luther? Hvat lærdi hann um dóp? Hvønn leiklut...
les meira268 dagar síðan
Søkið fyrst Guðs ríki og rættvísi hansaraAndakt: Til frælsis hevur Kristus fríað okkum. Standið tí fastir...
les meira272 dagar síðan
Hátíðarguðstænasta í Sandavágs kirkjuSunnudagin hin 3. september kl. 11.00 verður hátíðarguðstænasta í Sandavágs...
les meira272 dagar síðan
Navnið yvir øllum øðrum nøvnum“Tann, ið skammast við meg og orð míni í hesi trúleysu og syndafullu slekt, av honum skal menniskjusonurin skammast, tá ið hann kemur í dýrd...
les meira273 dagar síðan
Hermaður Harrans lagt svørið - ein rødd er tagnaðNú komu boðini, at Trúboðin og Rithøvundurin Zacharias Zachariassen...
Luther í hvørt húsVið postinum í morgin fær hvørt húsarhald í landinum hesa...
Harri, lær okkum at biðja!Jesus sjálvur steig fram sum lærumeistari í bøn. Alt lív
Íslandstoymið hjá PODAS hevur møti kring landiðÍ apríl í ár var Íslandstoymið hjá PODAS Ekklesias í...
les meira275 dagar síðan
Stór ella lítil trúgvAndakt: ”...Eg trúgvi; hjálp tú vantrúgv míni!” Mark 9,24. Viðhvørt...
les meira276 dagar síðan
Kunngerð um Kirkjuráðsvalið 2017Boðað verður frá, at Kirkjuráðsval verður týsdagin 7. november 2017...
Gud grøddi dóttur SiroosHann varð loystur frá rúsevnum, og ein hóttandi hjúnaskilnaður varð...
Agape skeið 2017 - Íblástur og hjálp til líviðSkeiðið byrjar í september og endar í mai 2018, og...
KRIS vitjan úr NoregiMC-bólkurin, sum koyrdi runt í Noregi í 2016, fyri at...
Elsa Jacobsen, etiopiatrúboði - 32 ár í EtiopiaFríggjadagin 11. august andaðist føroyski Etiopiatrúboðin, Elsa Jacobsen, 89 ára gomul. Elsa varð fødd í Norðagøtu 15. februar 1928. Hon vaks upp í Norðagøtu í...
BønarsíðanBønarsíðan: Send tíni bønarevni til Kristin.fo og vit seta tað
Mat hvønn dagMamma sat við borðið og seymaði, og Haraldur hevði úr...
Hans Berntsen aftur í Føroyum - vekingar-og forbønarmøtirKendi danski prædikumaðurin, Hans Berntsen, vitjar aftur í Føroyum í...
les meira280 dagar síðan
Púra rættvísMær dámar so ómetaliga væl Hebrearabrævið. Her verður munurin millum...
les meira281 dagar síðan
Hans Berntsen vitjar: Menniskju verða frelst og grøddHesa vikuna kemur danski prædikumaðurin, Hans Berntsen aftur til Føroyar....
les meira281 dagar síðan
Jesus møtti mær í myrkrinum. (video)Andrea vaks upp undir borgarakrígnum í Libanon. Uttan vón um...
les meira282 dagar síðan
Bíbliuskeið í Nesvík 24. - 27. augustBíbliuskeiðið hjá Heimamissiónini verður í Leguhúsinum í Nesvík 24. - 27. august 2017. Evnið á Bíbliuskeiðnum er: "Sí, eg komi skjótt!" (um Opinberingina).
les meira283 dagar síðan
Sá bønarsvarið í dreymiAndakt: ”Hann, ið setti oyrað, man hann ikki hoyra, hann,...
les meira283 dagar síðan
Grønlandstoymið farið avstaðÍ morgun fór Grønlandstoymið hjá Heimamissiónini avstað. Fyrst gongur...
les meira285 dagar síðan
Gevst ikki!“Ver tú trúgvur líka til deyða, og eg skal geva
les meira285 dagar síðan
Gospeltúrur við Norrønu - syngjandi skipÍ døgunum 20 – 23 august verður ein spennandi Gospel-Túrur...
les meira286 dagar síðan
Sálarvinnarar halda ongantíð fríEin sálarvinnari eigur ongantíð at halda frí, tí Bíblian sigur:...
les meira286 dagar síðan
Mannfólkavikuskifti í NesvíkÁrliga mannfólkavikuskifti í Nesvík verður um vikuskifti 15.-17. september. Fyrireikararnir
les meira287 dagar síðan
Hitt størsta í verðiniJa, hvat skulu vit seta fremst, og hvat mál skal...
les meira288 dagar síðan
So gleðiligt er Guðs ríkiTað var ein maður, sum gjørdi eina stóra kvøldmáltíð og...
les meira290 dagar síðan
Føroyska Arbeiðið í Eliaskirkjuni: Tíðindabræv summarið 2017Í hesum tíðindabrævi vilja vit steðga á við eitt neyðugt,
les meira291 dagar síðan
© Øll rættindi ognað Kristin.fo. Tilfar má ikki endurgevast uttan upplýsing um keldu: www.kristin.fo


text:
Tel. +298 239690
Fuglafjørður, mál 516
Innandalsvegur 35, Fuglafjørður
Prísuppskot kr. 1.400.000,00 | Sethús
Upplýsingar um bústaðin
Húsini eru í tveimum hæddum. Miðhæddin er 120 m², kjallarahædd 98 m², ella í alt uml. 218 m².
Miðhæddin 120 m² – er innrættað soleiðis: køkur, altan út frá køki, spísikakamar, stova, hjúnarúm, 3 kømur, baðirúm/wc, gongd, durur og trappur.
Kjallarahæddin 110 m² – er innrættað soleiðis: kamar, gongd, vaskirúm/goymsla/fýrrúm.
Húsini eru bygd í 1974. Um- og útbyggingar eru farnar fram. Grundin er betong og klødd við timbri. Vindeyguni eru kjallara eru úr plasti, meðan hini eru úr timbri. Tak úr zink. Úthurðarnar eru úr timbri. Gott tún omanfyri, niðanfyri og sunnanfyri.
Góð parkeringspláss omanfyri húsini. Grundøkið er uml. 710 m² til støddar.
Húsini standa væl fyri í vøkrum umhvørvi. Gott útsýni. Barna vinarligt umhvørvi. Spælipláss, fótbóltsvøllur, handlar og skúli tætt við. Verða seld um hóskandi boð fæst. Vælkomin at geva boð. Tað kann altíð loysa seg at koma við einum boði!
Smálutirnir í lýsingini tykjast rættir, men full vissa kann ikki veitast fyri teimum.
Prísuppskot
kr. 1.400.000,00
Bústaður
Innandalsvegur 35
530 Fuglafjørður
Upplýsingar um Fuglafjarðar kommunu
-
-
Barnaansing
Vøggustovugjald / Barnagarðsgjald
1.700,00
/ 1.300,00
-
Hevur hendan ognin tín áhuga?
Gev eitt boð
Fyri at geva eitt boð, skalt tú útfylla eitt oyðublað, og senda tað aftur til okkum. Heinta oyðublaðið niðanfyri.
Heinta
Send mær meir tilfar
Fyri at fáa meiri tilfar sendandi, skalt tú útfylla oyðublaðið niðanfyri.
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
*Roknað tey næstu 0 árini, eftir
rentustuðul á 35% (1. árið) er tikin av (kr. 0,-)
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Fuglafjørður, mál 516
Innandalsvegur 35
530 Fuglafjørður
Vís áhuga
Fyll út oyðublaðið, fyri at fáa meiri kunning og tilfar um ognina.
Hava tygum fleiri spurningar, ert tú vælkomin at ringja til Meklaran á tlf. +298 239690


text:
Ari av Rana
26.04.2018 - 16:39
Børn orka at renna allan dagin. Tey verða als ikki troytt á sama hátt sum vaksin. Nýggj kanning vísir hví at so er.
Sambært kanningini, sum er almannakunngjørt í tíðarritinum Frontiers in Physiology, verða musklarnir hjá børnum ikki troyttir á sama hátt sum hjá vkasnum, og tey hava bert tørv á stuttum steðgi fyri at koma seg eftir sera kraftmiklari venjingin.
Sambært kanningini kunnu børn samanlíknast við vaksnum íðkarar í úthaldni.
Tríggir bólkar vórðu kannaðir. Ein bólkur av dreingjum frá 8-12 ára aldur, sum ikki vóru vanir við fysiska venjing, ein bólkur við 12 vaksnum, sum ikki vóru von at venja, og ein bólkur við 13 professionellum íðkarum.
Bólkarnir vandu úthaldni á súkklu, har hjartaslag, upptak av ilt og støði av mjólkarsýra var mált.
Dreingirnir kláraðu seg betri enn tey vaksnu í øllum kanningunum. Tey fingu andan aftur skjótari, og komu seg sum oftast skjótari eftir harða venjing enn teir professionellu íðkararnir. Hjá vaksnum kann tað taka 5 minuttir, meðan børn einans brúka 2-3 minuttir at koma fyri seg vísti kanningin.


text:
Pensjónsnýskipanin var fyri løtu síðan endaliga samtykt í tinginum við 17 atkvøðum fyri og 10 ímóti
Flokkarnir staðfesta, at løtan fyri langari tíð síðan er komin at fremja eina pensjónsnýskipan í
Føroyum.
Ásannandi, at ymiskar meiningar eru bæði innanhýsis í flokkunum, tvørturum floksmørk og
tvørturum samgongu og andstøðu, hava øll flutt seg fyri at røkka einari semju um eina framtíðar
pensjónsskipan.
Flokkarnir eru samdir um, at ein framtíðar pensjónsskipan skal lúka hesi 3 aðalmál:
1. Tryggja hægri pensjón til pensjónistar við lágari og miðal inntøku
2. Gera tað meira lønandi at arbeiða eftir pensjónsaldur
3. Styrkja fíggjarliga haldførið og framtíðartryggja vælferðarsamfelagið
Tað má ásannast, at galdandi pensjónsskipan hevur alsamt truplari við at tryggja teimum
pensjónistum – ið ikki hava eina munandi uppsparing ella framíhjáinntøku – eina nøktandi upphædd
at liva av, ið er omanfyri markið fyri fátækaváða. Mælt verður tí til beinanvegin at tryggja veikastu
pensjónistunum eitt hægri útgjald og at tryggja, at almannapensjónin verður javnað árliga frameftir.
Hetta verður gjørt við at hækka Samhaldsfasta og seta sjálvvirkandi javning av almannaveitingum í
verk.
Harumframt er núverandi skipan stirvin og ótíðarhóskandi á tann hátt, at hon tekur ov lítið atlit til
umstøðurnar hjá tí einstaka. Mælt verður tí til broytingar, ið gera skipanina meira smidliga við fleiri
valmøguleikum, soleiðis at fólk í størri mun kunnu leggja frá sær eftir førimuni.
Galdandi skipan tekur ikki hædd fyri, at alsamt fleiri í dag eru so væl fyri, at tey vilja arbeiða longur
enn til pensjónsaldurin, og tí kundu verið hugað at útsett almennu pensjónina. Mælt verður tí til, at
skipan við útsettari pensjón verður sett í verk. Fólk kunnu velja at arbeiða longur, og samtíðis
frásiga sær almennu pensjónina, ímóti at fáa hægri útgjald, tá tey fara frá.
Hinvegin loftar galdandi skipan í ov lítlan mun teimum, sum eftir eitt drúgt arbeiðslív ikki halda seg
vera føran fyri at arbeiða til pensjónsaldur. Mælt verður tí til, at ein nýggj skipan við
framskundaðari pensjón verður sett í verk.
Harumframt mugu reglurnar fyri mótrokning í galdandi skipan sigast at vera óhepnar. Mótroknað
verður ov harðliga og í ov lítlum parti av samlaðu almennu pensjónini. Mælt verður tí til varligari
mótrokning, og at mótroknað verður í størri parti av pensjónini. Tó verður ikki mælt til, at
mótroknað verður í Samhaldsfasta.
5
Havandi í huga tær avbjóðingar, sum framtíðar aldursbýtið í fólkinum fer at hava við sær fyri
almenna búskapin, má ásannast, at tað verður trupult at halda áfram við núverandi pensjónsskipan
sum frálíður. Tað krevur munandi skattahækkingar, almennar sparingar ella lækkingar av veitingum
til pensjónistar. Neyðugt er tí við tillagingum, sum tryggja skipanina fíggjarliga frameftir. Hetta er
eisini ein fyritreyt fyri at tryggja, at tað almenna frameftir hevur ráð til at veita tær tænastur, ið eru
neyðugar, eitt nú innan heilsuverkið og eldraøkið.
Tað er at fegnast um, at 67 ára gomul í dag kunnu rokna við at liva væl longur enn fyrr, og at
greiningar vísa, at gongdin kann væntast at halda fram. Eisini er at fegnast um, at hagtøl vísa, at
føroyingar, ið eru 67 ár og eldri, í stóran mun eru á arbeiðsmarknaðinum.
Flokkarnir ásanna, at tað verður neyðugt at tillaga pensjónsskipanina til hendan veruleika, og mæla
tí til, at farið verður undir at hækka pensjónsaldurin varisliga. Mælt verður til, at pensjónsaldurin
hækkar við hálvum ári í 2025 og hálvum ári í 2030 soleiðis, at pensjónsaldurin verður 67½ ár í
2025 og 68 ár frá 2030. Fyri at tryggja pensjónsskipanina tvørturum ættarlið verður mælt til, at
pensjónsaldurin frá 2035 verður ásettur sambært gongdini í miðal lívsævi. Tó kann pensjónsaldurin
ongantíð broytast við meira enn hálvum ári fimta hvørt ár, og hvør broyting skal fráboðast í minsta
lagi 10 ár frammanundan.
Flokkarnir eru samdir um, at pensjónsskipanin framvegis skal vera grundað á 3 súlur – almenna
pensjón, samhaldsfasta og egna uppsparing. Men mælt verður til, at størri dentur verður lagdur á
Samhaldsfasta og minni dentur á egna uppsparing. Tað vil siga, at mælt verður til eina meira
samhaldsfasta pensjónsskipan, har vit spara meira upp í felag. Eisini sjálv eginuppsparingin verður
gjørd meiri samhaldsføst, við at pensjónsskatturin lækkar fyri lág- og meðalinntøkurnar, og við at
eftirlønargjald verður lagt afturat flestu almannaveitingum, útgjaldið úr ALS o.ø.


text:
Soleiðis sær ein trílemba út í skannaranum
ÆRNAR Á BÚNAÐARSTOVUNI VIGAÐAR OG SKANNAÐAR
Týsdagin 7. februar 2017 vóru vit á fjalli at viga og skanna ærnar í Heygshaga – tilsamans 168 ær. Ærnar vigaðu 44,5 kg móti 45,8 kg í fjør. Búnaðarstovan hevur keypt nýggjan skannara, og hesaferð høvdu vit fingið íslendska serfrøðingin í skanning, Gunnar Bjørnson at leggja okkara manni, Eyðstein Jensen lag á. Gunnar ferðast um alt Ísland at skanna, og í fjør skannaði hann einar 100.000 ær.
Gunnar er so kønur í fakinum, at hann sá, at onkur ær hevur havt tvey lomb, men at annað er deytt, tí hann sá beinrestir av tí deyða lambinum . Hann sigur, at hetta er ikki óvanligt at síggja, so tað er væl hugsandi, at hetta er komið fyri hjá okkum fyrr. Skanningin vísti, at 165 ær eru kvidnar, harav eru 122 einlembur, 42 tvílembur og ein trílemba. Miðal lambatal er 1,2
Talvurnar niðanfyri vísa yvirlit yvir úrslitini frá skanningini býtt á ávikavist árgang og fylgir.
Mynd 1. Úrslit av skanningini á Búnaðarstovuni 2017 býtt eftir árgangi. Myndin vísir tal av lombum.
Mynd 2. Úrslit av skanningini á Búnaðarstovuni í 2017. Prosent fyri hvønn árgang.
Mynd 3. Úrslit av skanningini á Búnaðarstovuni 2017 býtt eftir fylgjum. Myndin vísir tal av lombum.
Mynd 4. Úrslit av skanningini á Búnaðarstovuni 2017. Prosent fyri hvørt fylgi.
« Aftur


text:
Pál Joensen, Óli Mortensen og Alvi Hjelm royndu seg aftur í dag á World Cup stevnuni í Doha, Pál og Óli í 1500 metra frísviming, og Alvi í 200 metra blandaðari svimjing. Pál svam í skjótasta riðli í 1500 frí, og endaði har sum nr 5 við tíðini 15:13.69.
Tað var annars Pál sum hevði bestu tilmeldingartíð, 14:50.59 frammanfyri bretska Stephen Milne á 15:53.83. Og tað vóru eisini millum annað teir sum løgdu harðast út, Milne fremst við nýsælendska Nathan Capp á geil 1 í hølunum.
Pál legði so á tá ið umleið 450 metrar vóru farnir, og var fremst upp til umleið 850 metrar, tá ið ukrainski Mykhailo Romanchuk fór framum. Romanchuk fór so við og við longri og longri frá, meðan Damien Joly eisini svam seg upp til og fram um Pál.
Ímóti endanum fingu Milne og ukrainski Sergii Frolov eisini fatur á Páli, Frolov umleið tá ið 50 metrar vóru eftir, so at Pál endaði sum nr 5. Tíðirnar vóru sum heild rættiliga væl frá teirra bestu tíðum, sum bendir á at teir allir enn eru í tungari venjing. Um enn ‘sjálvt’ fimtaplássið hjá Páli var skjótari enn A-kravið hjá FINA til OL í Rio.
Í morgun royndi Óli Mortensen úr Havnar Svimjifelag seg eisini í 1500 metra frísvimjing, og svam tá 15:54.34 í mun til eina tilmeldingartíð á 15:49.14. Nakað áðrenn tað hevði Alvi Hjelm roynt seg í 200 metra blandaðari svimjing, og svam har 2:12.46 í mun til eina tilmeldingartíð á 2:08.98.
Alvi varð nr 20 av 29 í 200 blandað, meðan Óli varð nr 12 av 20 í 1500 frí. Hetta passar nøkulunda við teirra styrkismeting á startlistunum, har Óli var nr 16 av 26 tilmeldaðum, og Alvi nr 19 av 31.
Øll úrslitini frá Doha kunnu síggjast her á omegatiming.com. Stevnan har er nú liðug, og fara teir tríggir so víðari til síðstu World Cup stevnu í hesari røðini, sum er í Dubai nú fríggjadagin og leygardagin. Startlistarnir har eru ikki komnir út enn.


text:
Kristindómur
Kristindómurin varð til fyri 2.000 árum síðan. Stovnari var Jesus Kristus, ið varð føddur í Betlehem í Ísrael. Jesus var føddur jødi, men fór at leggja út jødisku skriftirnar øðrvísi enn teir skriftlærdu. Eftir at hann var deyður, varð læra hansara skrivað niður, og er tann parturin av Bíbliuni, sum verður róptur Nýggja Testamentið. Tey kristnu trúgva á ein Gud, og at Jesus er sonur Guds. At hann reis upp frá deyðum, og at tey, sum trúgva á hann, skulu eiga ævigt lív. Tekn kristindómins er krossurin, sum Jesus doyði á.
Innihaldsyvirlit
Bakgrund[rætta | rætta wikitekst]
Í fyrstu øld e.Kr. stóð Ísrael undir rómverskum valdi, hóast tað var ímóti jødafólksins vilja. Um ár 30 fór smiðurin, nevndur Jesus, at prædika. Læra hansara varð væl umtókt og mong fylgdu honum. Men høvuðsprestarnir og hinir elstu í jødiska samfelagnum løgdu Jesus undir at spotta Gud og villeiða fólkið. Teir fingu rómverska landshøvdingan Pontius Pilatus at fáa hann fyri rættin. Hann var funnin sekur í gudspottan og krossfestur um ár 33. Viðhaldsfólk hansara hildu hann vera Messias, "hin útvalda" - á grikskum Khristos, haðan navnið á trúarlæru hansara - kristindómur - er komið.
Ein maður, sum í fyrstuni eldhugaður stríddist ímóti læru Jesusar, men brádliga varð umvendur, var ein lærdur jødiskur tjaldmakari úr Tarsos í Lítlaásia. Hann æt Saul - betri kendur undir navninum Paulus. Lív sítt vígdi hann til at boða nýggju trúnna og gjørdist ein av oddamonnum hennara. Í fyrstuni vóru tað næstan bara tey, sum kendu Jesus og høvdu fylgt honum, ið hugsaðu um krossfestingina og trúðu, at hann var risin upp frá deyðum. Men eftir rættiliga stuttari tíð var læra hansara borin um rómverska heimin, og í 313 var kristindómurin alment góðkendur í Rómaríkinum.
Bíblian[rætta | rætta wikitekst]
Kristin fólk trúgva, at Bíblian er innblást (inspirerað) av Gudi. Bíblian er býtt í tveir høvuðspartar: Gamla Testamenti (heilaga skrift jødanna) og Nýggja Testamenti, skrivað í 1. øld við ápostlunum sum heimildarmonnum.
Heilaga kvøldmáltíðin[rætta | rætta wikitekst]
Kvødið fyri, at hann doyði, át Jesus sína seinastu máltíð saman við lærusveinunum, og hann breyt breyð og gav teimum at eta og vín at drekka. Allir drukku úr sama kaliki, og hann bað teir gera tað so ofta, teir kundu, til sínar áminningar. Alt frá tí degi hava kristin fólk býtt breyð og vín í einum rituali, sum verður kallað evkaristi, ella altargangur. "Evkaristi" er grikskt og merkir at veita tøkk [1]. Vanliga er tað prestur, sum gevur fólkið breyð og vín, tá ið altargangur er í kirkjuni.
Pávi[rætta | rætta wikitekst]
Pávin í Vatikan í Róm er hægsti myndugleiki fyri Rómakirkjuni. 900 milliónir eru rómversk-katólskar.
Halgidagar[rætta | rætta wikitekst]
- Jólaføsta (advent): Fyrireiking til jóla.
- Jóladagur: 25. desember, Jesus varð føddur.
- Pálmasunnudagur: Jesus reið inn í Jerúsalem í Ísrael sunnudagin fyri páskir.
- Skírhósdagur: Jesus át kvøldmáltíðina og varð handtikin.
- Langi fríggjadagur: Jesus doyði á krossinum.
- Páskadagur: Jesus reis upp frá deyðum.
- Dýri biðidagur: Serstakur halgidagur 4. fríggjadag eftir páskir.
- Krists himmalsferðardagur: Til minnis um at Jesus fór til himmals, 40. dagin eftir páskadag.
- Hvítusunna: Halgi andin kom yvir lærusveinarnar, 50. dagin eftir páskir.
Kristindómurin fer í tvíningar[rætta | rætta wikitekst]
Søga kristindómsins er merkt av aldagomlum stríði og sundurlyndi, og tey kristnu hava mangan gjørt seg sek í mannjagstran, píning og blóðúthelling framt í Guds navni. Longu áðrenn Konstantin keisari í 313 viðurkendi tey kristnu í Rómaríkinum, høvdu nakrar kristnar samkomur tikið seg burtur úr almennu kirkjuni, og sum tíðin leið, gjørdust tær alt fleiri í tali.
Í mong hundrað ár var kristindómurin í tveimum høvuðsbólkum: Katólska rómakirkjan í Vesturevropa, har pávin í Róm var hægstur, og ortodoksa kirkjan, sum eysturrómverski keisarin í Konstantinopel stóð á odda fyri til í 1453, tá ið turkar tóku býin, og patriarkurin í Moskva gjørdist hægsti kirkjuligi myndugleiki fyri ortodoksu kirkjuni. Í Vesturevropa slitu trúbótarmenn sum Luther og Calvin seg leysar frá yvirræði pávans í Róm. Teir og viðhaldsfólk teirra vórðu nevndir protestantar. Teir ruddu slóð fyri protestantisku kirkjunum, sum er nú á døgum. Henda gongdin heldur enn fram, og tí eru mangar ymiskar kirkjur.
Hóast sundurlyndi er kristindómurin komin til næstan øll lond. Nú á døgum er slakur triðingur av øllum heimsins fólki kristin. Nú á døgum gongur kristindómurin skjótast fram sunnan fyri Sahel og Sahara í Afrika og í ásiatiskum londum, til dømis Kina og Suðurkorea.
Kristin mest forfylgd[rætta | rætta wikitekst]
Korini hjá kristnum fólkið eru versnað nógv seinastu árini vísir ein nýggj kanning. Tað er frágreiðingin "Persecuted and Forgotten 2007/2008" frá felagsskapinum Aid to the Church in Need (ACN), sum slær fast, at tey kristnu eru tey mest forfylgdu í heiminum. Umleið 550 milliónir kristin verða forfylgd ella gjørd mismun á á ymsan hátt í dag. Tó er støðan batnað ymsastaðni í heiminum, serliga á Kuba og í Kina, meðan støðan í Irak og Iran er vorðin verri seinastu tíðina.
Felagsskapurin Evangelisk Alliance metir, at fleiri enn 200 milliónir kristin í 60 ymiskum londum verða atsøkt vegna teirra trúgv. Tey ringastu londini eru Norðurkorea, Saudi-Arabia og Iran. Eisini muslimar, buddistar og onnur trúgvandi uppliva átrúnaðarligar atsóknir, tí trúarfrælsið er tann mannarætturin, ið oftast verður skúgvaður til síðis, men kristin eru tó tann størsti bólkurin, sum upplivir hetta. Heilt einfalt tí kirkjan veksur mest í londum, har mannarættindi ikki verða vird.
Nógv menniskju uppliva atsóknir vegna etniskar, sosialar og politiskar ósemjur. Til ber hinvegin at tala um atsóknir vegna trúgv eina, tá ið menniskju kunnu fáa betri viðurskifti í landinum við at skifta átrúnað til høvuðsátrúnaðin í landinum. Vit kunnu tala um atsóknir, tá ið menniskjunnar mest grundleggjandi rættindi ikki verða vird, og tað hevur líðing við sær. Fleiri hundraðtúsund menniskju verða dripin, uppliva sera ógvusligan harðskap, verða seld sum trælir, verða sett í fongsul, verða pínd, hótt, diskriminerað ella handtikin, bara tí at tey eru kristin.
Listin við teimum 10 londunum, har atsóknir móti teimum kristnu eru ringast í 2010, er hesin: [2]
1. Norðurkorea
2. Saudi-Arabia
3. Iran
4. Afghanistan
5. Somalia
6. Maldivoyggjar
7. Jemen
8. Laos
9. Eritrea
10. Usbekistan
Ovast á listanum er Norðurkorea, og hetta er sjeynda árið á rað, at Norðurkorea verður mett sum tað mest fíggindaliga landið mótvegis kristindóminum. Har verður sagt, at kristindómurin er skaðiligur fyri landið, vil Open Doores verða við. Felagsskapurin sigur, at umstøðurnar eru vanlukkuligar í Norðurkorea. 50.000 kristin eru í arbeiðslegum, og dagliga verða kristin fólk bukað, pínd ella dripin orsaka av teirra trúgv.
Av teimum 10 londunum ovast á listanum hjá Open Doors eru sjey muslimsk lond [3]. Í Somalia vóru tað fyri fáum árum síðani bara nøkur fá hundrað kristin. Í dag er talið minst 5.000. Men tá tey kristnu gerast fleiri, metir muslimski meirilutin tey sum eina størri hóttan, og tí verða tey forfylgd, sigur Stig Magne Heitmann, leiðari fyri norsku deildina hjá Open Doors, við Vårt Land. Hann sigur, at ein týskur stovnur hevur staðfest, at 75 prosent av teimum, sum verða forfylgd fyri sína trúgv, eru kristin.
Ímyndir[rætta | rætta wikitekst]
Í kirkjunum eru ofta ímyndir, sum hava ávísan týðing í kristnum høpi. Tey eru vorðin til í fyrstu kristnu kirkjuliðunum, tá ið tey flestu fólkini ikki dugdu at lesa, og upp gjøgnum tíðirnar eru aðrar kristnar ímyndir og myndir komnar afturat. Nógvastaðni í útlondum prýddu tey kirkjurnar við málningum, sum málaðir vóru á veggirnar innan í kirkjunum. Ringastu brotsmenninir í Rómverjaríkinum vórðu krossfestir, og rómverjar lótu teir hanga á krossinum, til teir doyðu. Tí var ein krossur vanæruligt merki, til Jesus varð krossfestur. Eftir tað gjørdist m.a. krossurin eyðkenni hjá teimum kristnu.
Skipið í kirkjuni er ein ímynd av, at eins og skipið verjir okkum móti vandum á sjónum, soleiðis verjir kirkjuskipið ella kirkjan við boðskapi sínum okkum móti vandum á okkara ferð gjøgnum lívið. Vit heingja eisini skip upp í kirkjuni at minnast, at Jesu læruveinar vóru fiskimenn. Hesi skipini kunnu somuleiðis minna okkum á, at Gud bjargaði Nóa undan flóðini miklu, tá ið hann bað Nóa byggja sær skip.
Makedónskur krossur.
Grikskur krossur.
Armenskur krossur.
Serbiskur krossur.
Jerúsalem-krossur.
Fiskurin, Iktus.
Tríhyrningurin er ímynd av tríeindini. Eygað í miðjuni skal vísa, at Gud er alvitandi.


text:
Føroyingafelagið á Fyn havt aðalfund
Tann árligi aðalfundurin hjá Føroyingafelagnum á Fyn varð hildin leygardagin, tann 4. mars, í Norðuratlantshúsinum í Odense. Skráin, sum var sambært § 4 stk. 7 í viðtøkum felagsins, sá soleiðis út:
- Val av orðstýrara
- Forkvinnan leggur fram frásøgn
- Roknskapurin verður lagdur fram
- Innkomin uppskot
- Val av nevndarlimum sambært § 6
- Formann
- Tveir nevndarlimir
- Onnur val sambært § 6
- Tveir eykalimir
- Ein grannskoðari
- Ein eykagrannskoðari
- Ásetan av limagjaldi fyri komandi ár
- Annað
Hans Atli Dahl bleiv valdur til orðstýrara.
Síðan tók næstforkvinnan, Sára Tummassardóttur, leysliga samanum árið. Forkvinnan, Guðrið Nattestad, var burturstødd, og luttók tí ikki á aðalfundinum. Men hon hevði boðað frá, at hon ikki stillaði uppaftur.
Hareftir legði Rani Lagfoss, kassameistari, fram ársroknskapin hjá Føroyingafelagnum. Árið gav eitt lítið hall, og komst hetta av, at tvey av tiltøkunum ikki eydnaðust, sum ein hevði vónað, men harafturat vóru eisini nakrar íløgur gjørdar, ið ávirkaði endaliga úrslitið.
Í 2016 byrjaði Føroyingafelagið at hava Pub-Quiz og Mánadagsdøgurða fast, áleið einaferð um mánaðan. Hesi bæði tiltøk, hava fingið eina sera góða móttøku.
Sleipnir hevði onga bátsmanning havt, og sást hetta aftur í limatalinum, eins og í róðrarfelagnum sum heild.
Í 2016 bleiv bankaskiftið gjøgnumført, og hevur Føroyingafelagið tí nú konto hjá Arbejdernes Landsbank.
Limirnir sóu onki galið við roknskapinum, ið varð góðkendur av grannskoðara felagsins, og bleiv hann tí einmælt samtykin.
Onki uppskot var komið inn til aðalfundin, so farið varð víðari til val av nevndarlimum.
Sum áðurnevnt, stillaði Guðrið Nattestad ikki uppaftur, og tí skuldi ein nýggjur formaður finnast. Hanna Müller og Sára Tummassardóttur stillaðu báðar upp. Tað endaði við, at Hanna bleiv vald til forkvinnu felagsins tvey tey næstu árini.
Síðan skuldu tveir nevndarlimir fyri 2 ár veljast, umframt ein nevndarlim fyri 1 ár, tí Hanna Müller, ið var vald sum nevndarlimur fyri enn 1 ár, var nú vald til forkvinnu.
Joan Ziskason og Sára Tummassardóttur stillaðu báðar uppaftur fyri 2 ár, meðan Durita Johansen stillaði upp fyri 1 ár. Tær blivu allar tríggjar, einmælt samtyktar.
Sum eykalimir, stillaðu bæði Rannvá Olsen og Enid Tummassardóttur uppaftur, og blivu báðar einmælt samtyktar.
Til grannskoðara stillaði Hans Atli Dahl upp, og Jørgen Højgaard Jørgensen stillaði upp til eykagrannskoðara. Báðir blivu einmælt samtyktir.
Limagjaldið fyri 2018 bleiv óbroytt, so tað verður verandi 100 kr. fyri hvønn, og 100 kr. eyka fyri tey, ið eru partur av ítrótti felagsins, t.d. rógving.
Undir annað, bleiv kjakast um møguligan stuðul, hvussu, hvar og til hvat bleiv søkt, og hvørjar ágóðar hetta kundi hava.
Síðan aðalfundin hevur nevndin skipað seg, og sær soleiðis út nú, Hanna Müller forkvinna, Rani Lagfoss kassameistari, Sára Tummassardóttur næstforkvinna og umboðar felagið í brúkararáðnum í Norðuratlantshúsinum í Odense, Durita Johansen skrivari, Páll av Kák Olsen hevur ábyrgdarøki Ítrótt, Jákup Olaf Jacobsen hevur ábyrgdarøki Samskifti og Joan Ziskason hevur ábyrgdarøki Mentan.


text:
UMSITINGARLIG DØMING OG REVSING
Grein 1:
Umsitingarlig revsing fevnir um:
1) Um luttøkuseðil ikki er í samsvar við róðrarmanning
2) Um rógvari/róðursmaður rør/stýrur í fleiri bátum sama dag uttan loyvi frá RSF. Vísandi skal til grein 7 í tilmelding
3) Um bátur ikki lýkur góðkenning RSFs
4) Ósømiligur atburður
Grein 2:
Um felag hevur róð við ólógligum báti á stevnu, og hetta kan prógvast, skal báturin kolldømast. Somuleiðis sleppur báturin ikki at rógva aftur, fyrr enn hann er blivin sýnaður umaftur av RSF og nýtt loyvisbræv verður úflýggjað móti rindan av 300 kr. Døming verður gjørd við afturvirkandi kraft.
Grein 3:
Róðrarsambandið hevur heimild at revsa rógvarar, og øðrum avarandi hjá kappróðarfelagi, ið sýna ósømiligan atburð undir róðri og á ferðing millum heimstað og róðrarstað. Róðrarsambandið ásetir revsingina.
Revsingin er bót ella/og burturvísing frá kappróðri. Frágreiðing um hetta verður í hvørjum einstøkum føri at senda viðkomandi felagi og rógvara.
Grein 4:
Umsitingarlig mál kunnu í serligum føri við haldgóðum prógvum eftir at klagufreistin er lokin, verða tikin uppaftur til enduráskoðan. Hetta kann tó bert gerast við einmalt samdari nevnd RSFs.
Nevndin hjá RSF ásetur, hvussu nógv stig skulu frádømast. Døming verður gjørd við afturvirkandi kraft.


text:
Barnaverndartænastan í VEKS
Vestmanna-, Eiðis, Kvíkvíkar og Sunda kommunur samstarva um barnaverndartænastu sambært galdandi lóg sum barnavernd.
Barnaverndartænastan í VEKS er sett saman av tveimum pørtum: barnaverndarumsiting og barnaverndarnevnd. Barnaverndarumsitingin húsast í hølunum hjá Sunda kommunu á Oyrarbakkavegi 3 á Oyrarbakka og svarar á tlf. 667271 í vanligari arbeiðstíð. Aðrar tíðir svarar vakttelefonin hjá barnaverndartænastuni á tlf. 297200, t-postur: bvt@sunda.fo.
Barnaverndarnevndin er mannað við fólki úr teimum samstarvandi kommununum.
Arbeiðið við barnavernd skal tryggja, at børn, sum liva undir við viðurskiftum, ið kunnu skaða teirra heilsu og menning, fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur. Miðað verður eftir, at munagóð fyribyrgjandi tiltøk kunnu setast í verk í samstarvi við foreldrini, so trupulleikarnir verða rættaðir, áðrenn teir gerast tyngjandi í gerandisdegnum.
Barnaverndartænasturnar kring landið arbeiða í tøttum samstarvi við Barnaverndarstovu Føroya, ið hevur ein samskipandi og ráðgevandi leiklut.


text:
Ravnar á ljóðleysum flogi – yrkingar úr uppgongdini
84 síður? * 140 kr * Kápumynd Ludvík Breckmann * Uppseting Janus Kampmann
Sissal Kampmann debuterar við savninum “Ravnar á ljóðleysum flogi – yrkingar úr uppgongdini”. Fyrsta yrkingin í savninum sendir okkum beinleiðis inn í ein heim, har ein ferð móti eini nýggjari byrjan og endin á eini farnari tíð arbeiða framm ímóti hvørjum øðrum í eini ringrás, fyri at enda at røkka saman. Men áðrenn endarnir røkka hvør ørðum, skal søgan um alt tað, ið liggur ímillum sigast.


text:
Ari av Rana
08.02.2018 - 20:43
Tíðindi > Streymoy - Tórshavn
Tórshavnar kommuna skrivar á heimasíðu síni, at allir borgara eiga at boða kommununi frá, tá tey fáa sær flogfenað, so at kommunan kann skráseta haldið.
Kommunan skrivar, at alt fleiri borgarar fáa sær flogfenað, og at tað samstundis við vaksandi talið av haldunum, eisini er eitt vaksandi tal av fráboðanum og kærum um flogfenaðhald í kommununi. Hetta stendur at lesa í ársfrágreiðingini hjá Umhvørvisdeildini hjá Tórshavnar kommunu.
Tær flestu fráboðanirnar um flogfenaðhald er um larm frá hanum, ið gala. Men eisini eru fráboðanir um fugl og rotti sum kemur til, har sum ov nógvur matur verður lagdur út til hønurnar og girðingin ikki er nøktandi.


text:
Bókin byrjar við einum almennum parti, har eldgos verða viðgjørd í alheimshøpi. Høvuðsdenturin er lagdur á før...
Grót & steinar er ein upplýsandi bók, ið við greiðum teksti og frálíkum myndum sigur frá stórfingna ríkidømi a...
Bókin er býtt sundur í heimspartar. Fyrst í hvørjum parti er eitt kort, ið vísir allan heimspartin og eisini s...
Søgualfrøðin lýsir heimssøguna frá byrjan til okkara dagar. Bókin er býtt sundur í fimm øki: Afrika, Ásia, Evr...
Orðið frumsøgn er úr grikska orðinum Mythos og kann merkja frásøgn, orð ella ætlan. Allar frumsagnir lýsa fyrs...


text:
Apotekini bjóða blóðsukur- og blóðtrýst mátingar
Vit seta sjóneykuna á blóðsukrið og blóðtrýstið
Vegna nógvir fyrispurningar bjóða apotekini nú hesa tænastu. Harumframt, við at staðfesta hetta nóg skjótt, royna at fyribyrgja tær avleiðingar, tað hevur fyri hin einstaka at ávikavist blóðsukur og blóðtrýst eru ov høg.
Hvussu er blóðtrýstið ?
Eingin kennir blóðtrýstið, áðrenn tað er mátað. Tað verður hildið, at í minsta lagi 1 millión danskarar hava ov høgt blóðtrýst, og í aldursbólkinum 50-60 ár er tað meiri enn triðji hvør. Um vit meta føroyingar saman við danskarum, merkir tað, at minst 9000 føroyingar hava ov høgt blóðtrýst.
Við broyttum lívshátti kunnu vit fyribyrgja ov høgum blóðtrýsti. Er hetta ikki nóg mikið, krevst onnur viðgerð.
Tí er sera umráðandi at máta blóðtrýstið og vita, um tað er ov høgt.
Blóðtrýst
Er blóðtrýstið ov høgt, økist vandin fyri hjarta- og æðrasjúkum. Vandin fleirfaldast, um ein eisini roykir, hevur ov høgt kolesterolvirðið og hevur diabetes. Ov høgt blóðtrýst í sjálvum sær, hevur sjáldan nøkur eyðkenni við sær.
Hvussu er blóðsukrið?
Tá kroppurin fær sukur, virkar insulinið sum ein lykil, ið hjálpir sukrinum úr blóðinum og inn í kyknurnar.
Tá ein hevur diabetes, virkar insulinið ikki nóg væl ella als ikki, og tí kemur sukur úr mati og drykkivørum ikki inn í kyknurnar.
Her kann blóðsukurvirðið geva eina ábending, um ein hevur diabetes ella ikki. Er nøkur ábending, verður ein vístur til lækna.
Blóðsukur
Ofta varnast ein ikki sjúkueyðkennini fyri týpu 2 diabetes. Óviðgjørd ella illa viðgjørd diabetes kann, sum frá líður, elva til álvarsligar eftirsjúkur.
Av ov høgum blóðsukri eru sjúkueyðkennini:
- Møði
- Vaml
- Turrur muður
- Tíðum pissa
- Tosti
Apotekini sum bjóða hesar báðar tænastur eru:
Tjaldurs Apotek
Tlf. 341100
Teldupost: jona.mine@apotek.fo ella katy.hansen@apotek.fo
Norðoya apotek
Tlf. 472500
Teldupost: maria.olsen@apotek.fo
Eysturoyar apotek
Tlf 473400
Teldupostur: elly.justinussen@apotek.fo ella annam@apotek.fo
Prísur
Kostnaðurin fyri eina máting er 50 kr.
Ring ella kom inn á apotekið og fá eina tíð til máting av ávikavist blóðsukrinum ella blóðtrýstinum.


text:
Jóannes Hansen 14.02.2016 (21:52)
TB hevur skrivað undir við íslending
Nú er tað greitt, at tað eisini í ár verður ein íslendingur á TB liðnum. Í fjør vóru tveir íslendingar á Tvøroyri – umframt venjaran Páll Guðlaugsson. Teir vóru Andri Freyr Björnsson og Reynir Magnússon.
Hvørgin teirra verður á TB liðnum í ár, men nú hevur ein annar íslendingur skrivað undir sáttmála við TB. Talan er um 21 ára gamla Árna Rúnar Ørvarsson. Hann er ætlaður at spæla í miðverjuni.
Árni Rúnar Ørvarsson er 188 cm høgur. Í fjør spældi hann níggju dystir við Dalvík í næstbestu deildini í Íslandi. Seinastu vikurnar hevur hann royndarvant við TB, og nú er sáttmáli undirskrivaður, sum ber við sær, at íslendski spælarin verður partur av TB liðnum í ár, veit heimasíðan hjá TB at siga.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Simme Arge Jacobsen
Á jólanátt úr høgum himnahválvi
varð sungin tær ein lovsongur so hátt,
tá einglar trinu niður á tað gólvið,
har krubba tín varð sett ta jólanátt,
tá tú í tínum lítillátna veldi
læt kyssa teg á kinn Mariu moy,
læt fyri okkum opna lívsins keldu.
Tú fyri oss á krossi hevur doyð.
Gud, lat oss syngja við tí einglaskara,
sum lovaði og prísaði títt navn.
Tey jólini nú okkum kunnu læra,
at tað sum viti førir trygt í havn.
Lat okkum tá í hendur taka saman
og syngja glað um boðskap tín í kvøld,
og ynskja øllum jólafrið og gaman,
at eingi eru svong, og eingi køld.


text:
Næraberg siglir inn fullfermdur av svartkjafti
vinna23-08-2017 - 22:55 - Jóanis Nielsen
Næraberg hálaði kl. 17 í dag, teir sigla nú inn av svartkjaftafeltinum norðanfyri við nærum fullari last av heilfrystum svartkjafti.
Vit tosaðu fyri løtu síðan við Jens Kristian Simonsen, sum er stýrimaður við Næraberg, hann segði, at tað er góður svartkjaftur teir hava, teir hava roynt einar 50-80 fj. norður úr Føroyum.
Næraberg verður liggjandi undir landi norðanfyri til einaferð seinnapartin í morgin, teir koma at framleiða tað teir fingu á dekkið í seinasta hálinum og síðan fara teir at vaska skipið, áðrenn teir koma á Kollafjørð, har teir skulu landa veiðuna.
Tað eru 42 mans við hendan túrin, skipari er Sigmund Brestirson


text:
Ungdómshús - Garnhúsið
Gamla Garnhúsið á Oyri er tilhaldsstað hjá ungdóminum í kommununi. Tey ungu hava sjálvi gjørt ein part av arbeiðinum at laga húsið til nýggja virksemið hjá Garnhúsinum, og hava harvið sett sín dám á teirra ungdómshús.
Leiðari í ungdómshúsinum er Katrina Nattestad.
Vanliga er opið mikukvøld frá 18.00-22.00 og fríggjakvøld frá 19.00-24.00. Tilboðið er í fyrstu syftu ætlað teimum, sum eru byrjaði í framhaldsdeildini og upp til 18 ára aldur.
Facebooksíða hjá Ungdómshúsinum er: facebook.com/garnhusid


text:
Havnar Sjónleikarfelag - Sjónleikarhúsið
Pettson og Findus farnir í summarfrí
Sjónleikurin Pettson og Findus sum hevur gingið fyri fullum húsi í Sjónleikarhúsinum í juni mánaða, er farin í summarfrí, men á ólavsøku vitjar hann aftur.
Leikurin er bygdur á Pettson og Findusbøkurnar hjá Sven Nordqvist, sum eru um ein heldur tvøran gamlan stavn í høgum hatti, sum býr í einum reyðum húsi við hvítum vindeygum, saman við eini kettu. Fyrsta bókin kom í 1984. Í alt eru komnar átta bøkur um Pettson og kettuna Findus. Hesin leikurin er um tá ið Findus flytir út.
Hanna Flóvinsdóttir og Hjálmar Dam hava týtt og viðkað um leikritið, og tey spæla leiklutirnar sum Pettson og Findus.
Sven Nordqvist er av bestu skaparunum av myndabókum, og tað hevur eydnast Nicolaj Falck og Klæmint H. Isaksen at flyta á pall í Sjónleikarhúsinum, verðina hjá Pettson og Findus, soleiðis at bæði børn og vaksin uppdaga alt møguligt í teim skilaleysu staklutunum.
Turpin N Djurhuus hevur sett ljós, og Jón McBirnie hevur gjørt ljóð. Hesi bæði sampakka so væl at hyggarin alla tíðina veit at nú er morgun, dagur og kvøld.
Jákup Dahl Wardum hevur gjørt sera væleydnaðan tónleik til leikin, og hesin avspeglar tað sum Pettson og Findus havast við, og hvussu lagið á teimum er.
Anna Sofía Egilstrøð hevur staðið fyri búnum, og gjørt t.d. hønur, snifflar og annað sum hevur týdning fyri søguna.
Hetta er barnaleikur til tey minstu, men tað skal ongin ivi vera um at øll fáa nakað burturúr at sita eina løtu í Sjónleikarhúsinum og síggja hvat vit kunnu skapa her á landi.


text:
Orð: Horatius Bonar
Týtt: Victor Danielsen
1. Ei blóð, ei altar nú,
nei, ofrið liðugt er,
ei roykurin frá lambinum
mót himli longur fer;
men betri blóð úr betri æðrum rann,
sum reinsar sálirnar og skuld út strika kann.
2. Takk fyri blóðið, Gud,
tíns Sonar dýra blóð,
hitt blóð, harí vár friður er,
vár sigur, hvíla góð!
Áh, sigur yvir synd og Helviti!
Áh, troyst, at vunnin er vár sterki fíggindi!
3. Takk fyri náðina,
sum hvílu okkum gav,
sum størri er enn øll vár skuld,
Guds djúpa kærleikshav!
Ja, Faðir, takk, at henda náði frí
rann yvir okkum upp, sum sótu myrkri í!
4. Takk fyri hopið søtt,
hitt hop so fast og klárt,
sum, inntil dagur rennur upp,
kann styrkja hjarta várt!
Áh, ljósa vón, hvørt sólskin sendir tú
á manga myrka leið, vár fótur stígur nú!


text:
Ingi Samuelsen
13.11.2017 - 10:03
Mentan > Mentan > Konsertir
Leygarkvøldið varð hann heiðraður við trimum DMA-awars í Danmark. Í dag kann Voxbotn boða frá, at ”Årets danske solist”, ”Årets danske udgivelse” og ”Årets danske sangskriver” traðkar á pall í Vágsbotni 30. juni komandi ár.
Talan er umrapparan Gilli, ið er tann kendasti og best umtókti rapparin í Danmark í løtuni. Hann varð tilnevndur heilar fimm heiðurslønir á Danish Music Awards um vikuskiftið og fekk tríggjar, og varð sostatt tann, ið varð heiðraður flest ferðir.
Gilli gjørdist kendur í 2014 eftir at hava givið EP’ina “Ækte vare” út, har fleiri av løgunum lógu á topplistunum á Spotify og iTunes. Stóra gjøgnumbrotið kom í 2015 við lagnum ‘C’est la vie’, sum gjørdist eitt stór hitt í Danmark. Enn størri gjørdist lagið "Tidligt op”, har tað eitt tíðarskeið í 2016 var tað sjeynd mest deilda lagið á Spotify yvirhøvur.
Umframt Gilli, so er longu avdúkað, at Nephew eisini verður við á Voxbotn 2018. Komandi tíðina verða enn fleiri nøvn avdúkað, skrivar Voxbotn í tíðindaskrivi.


text:
Keypa bústað í Danmark
Nógvir føroyingar keypa sær summarhús ella gera íløgu í eina íbúð, tá ið børnini fara til Danmarkar í lestrarørindum. Tað kann tó tykjast fløkjasligt at fara í holt við at keypa bústað í Danmark, tá ið tú býrt í Føroyum.
Annaðhvørt tú umhugsar at keypa børnunum eina lestraríbúð, ella tú ynskir tær eini summarhús við donsku strondina, er nógv at hugsa um og taka støðu til.
Danski bústaðarmarknaðurin
Keypstilgongdin er ein onnur í Danmark enn í Føroyum. T.d. gera onnur viðurskifti gera seg galdandi í mun til fígging, skatt, skeyti og yvirtøku. Eisini eru fíggingarmøguleikarnir skrúvaðir øðrvísi saman í Danmark, og tað eru fleiri møguleikar fyri samanseting av lánum.
Vit hava royndirnar og vitanina
Í BankNordik hava vit tann fyrimun, fram um aðrar føroyskar peningastovnar, at vit kenna tann danska bústaðarmarknaðin.
Vit hava 15 deildir í Danmark, og okkara ráðgevar veita dagliga ráðgeving í sambandi við bústaðarkeyp – eisini til føroyingar. Vit samstarva dagliga við grannskoðarar og løgfrøðingar, ið hava servitan um bústaðarkeyp, og vit ráðgeva kundum okkara um tey viðurskifti, ið gera seg galdandi, tá ið íløga verður gjørd í ein bústað í Danmark.


text:
Konni Kass: HAPHE release tour
Sjónleikarhúsið Niels Finsensgøta 34 Tórshavn FO
Sýningar
Samandráttur
Konni Kass geva debutplátuna Haphe út á Plátufelagnum Tutl 11/11
Atgongumerki
Lýsing
Lýsing…
Konni Kass geva debutplátuna Haphe út á Plátufelagnum Tutl 11/11, og í tí sambandi fara tey á útgávukonsertferð í Føroyum, Danmark og Týsklandi. Startskotið til konsertferðina verður í Sjónleikarhúsinum í Havn ley. 19/11.
Hetta verður eitt serstakt kvøld við serligum gestum. Bólkarnir Guðrun & Bartal og Jakku eru nevniliga bodnir at hita upp. Guðrun & Bartal góvu hina frálíku "Vónir Er" út í 2013, og arbeiða í løtuni við næstu plátuni. Jakku er elektroniska verkætlanin hjá Bárður Næs og Per Ingvaldur Højgaard Petersen. Sostatt er lagt í ovnin til eitt stórfingið tónleikakvøld í søguligu karmunum í Sjónleikarhúsinum!
Skrá fyri kvøldið:
Guðrun & Bartal
Jakku
Konni Kass


text:
1963
Innihaldsyvirlit
Hendingar[rætta | rætta wikitekst]
- Hvalbiartunnilin millum Tvøroyri og Hvalba er liðugur. Tunnilin er fyrsti vegtunnil í Føroyum.
- 1. juli - Vága floghavn letur fyri fyrstu ferð upp fyri vanligari flogferðslu. Fyrsta flogferð er tó ikki fyrr enn 17. juli.
- 7. juli - Christianskirkjan í Klaksvík verður vígd.
- 17. juli - Fyrsta flogferð frá Vága floghavn. Floghavnin opnaði 1. juli sama ár.
List[rætta | rætta wikitekst]
Bókmentir[rætta | rætta wikitekst]
Tónleikur[rætta | rætta wikitekst]
Útgávur hetta árið[rætta | rætta wikitekst]
- Please Please Me og With the Beatles (The Beatles).
Ítróttur[rætta | rætta wikitekst]
Fótbóltur[rætta | rætta wikitekst]
Bókmentir[rætta | rætta wikitekst]
Føðingar[rætta | rætta wikitekst]
- 17. mars - Annika Johannessen, føroyskur/danskur sjónleikari
- 10. apríl - Mark Oliver Everett, amerikanskur tónleikari.
- 9. august - Whitney Houston, amerikonsk songkvinna og sjónleikari (d. 2011)
- 15. august - Alejandro González Iñárritu, meksikanskur filmsleikstjóri (Birdman)
Andlát[rætta | rætta wikitekst]
- 23. januar - Józef Gosławski, polskur myndahøggari (f. 1908)
- 10. oktober - Édith Piaf, fronsk songkvinna (f. 1915)


text:
Samgongan hevur sett sær sertakliga høg mál á orkuøkinum. Skal nakar møguleiki vera at røkka málunum, skulu stór og miðvíst átøk setast í verk. Seinastu tíðina hevur fokus verið á tvær stórar orkuverkætlanir. Onnur er Sundsverkætlanin hjá SEV, har nýtt tungoljurikið orkuverk á Sundi verður bygt fyri einar 700 – 800 milliónir krónur. Hin er ein ætlan hjá privata felagnum Røkt um pumpuorkuverk – at byggja nýggja vatnbyrging og gera eitt vatnorkuverk við pumpuskipan. Ein ætlan fyri áleið 1,2 milliardir krónur. Tingkvinnan vil við fyrispurninginum hava kjak um útbyggingina av orkuverkum og grønari orku, og hvør rætta leiðin er at ganga. Landsstýriskvinnan hevur 3 vikur til at svara skrivliga, og síðani koma spurningarnir til viðgerðar í Løgtinginum.
Spurningar og viðmerkingar:
- Er landsstýrismaðurin samdur við SEV í, at neyðugt er at byggja nýtt oljurikið Sundsverk fyri, at veitingarskyldan og veitingartrygdin, sum áliggja SEV, kunnu tryggjast á nøktandi hátt?
- Metir landsstýrismaðurin, at eitt nýtt orkuverk, rikið við tungolju, er í samsvari við grønu kósina, staðfest í samgonguskjalinum?
- Hvørjar eru grundgevingarnar fyri loyvinum, sum Umhvørvisstovan hevur givið SEV til orkuverksútbyggingina á Sundi, og er í hesum sambandi mett um, hvørt alternativir møguleikar eru?
- Metir landsstýrismaðurin, at pumpuorkuverk kann vera partur av grønari loysn at seta í staðin fyri oljurikið orkuverk – og er tað realistiskt at fáa eins góða veitingartrygd við hesum?
- Metir landsstýrismaðurin, at til ber at skilja SEV sundur í eitt framleiðslufelag og eitt netfelag, og at hetta netfelagið so keypir streym frá teimum veitarum, sum til einhvørja tíð kunnu veita grønastu, bíligastu og tryggastu orkuna?
- Um ja, er hetta ein møguleiki landsstýrismaðurin fer at viðgera við SEV og aðrar viðkomandi partar?
- Nær væntar landsstýrismaðurin at vera til reiðar við ítøkiligari ætlan fyri, hvussu vit røkka stóru málunum, samgongan hevur sett sær á grøna orkuøkinum?
Viðmerkingar:
Samgongan hevur sett sær sertakliga høg mál á orkuøkinum. Skal nakar møguleiki vera at røkka málinum um, at øll elorkunýtsla á landi er grøn í 2030, skulu stór og miðvíst átøk setast í verk.
Seinastu tíðina hevur fokus verið á tvær stórar orkuverkætlaninir. Onnur er Sundsverkætlanin hjá SEV, har nýtt tungoljurikið orkuverk á Sundi verður bygt fyri einar 700 – 800 milliónir krónur. Hin er ein ætlan hjá privata felagnum Røkt um pumpuorkuverk – at byggja nýggja vatnbyrging og gera eitt vatnorkuverk við pumpuskipan. Ein ætlan fyri áleið 1,2 milliardir krónur.
Sambært Røkt kann henda verkætlan gera tað óneyðugt at framleiða streym úr olju – og kann sostatt koma í staðin fyri eitt nýtt oljurikið orkuverk á Sundi.
SEV hevur orðað eina visjón um, at í 2030 skal 100% av elorkunýtsluni á landi vera grøn. Samgongan hevur tikið hetta mál til sín.
Samstundis metir SEV tað vera grundleggjandi neyðugt at endurnýggja tungoljurikna Sundsverkið við m.a. hesum grundgevingum: “SEV hevur sambært elveitingarlógini evstu ábyrgdina av veitingartrygdini og elgóðskuni í Føroyum, og hetta er ábyrgd, ið elfelagið tekur í størsta álvara. Hendan ábyrgdin kann ongantíð setast til viks, hóast SEV trýr fult og fast á sína egnu ætlan um 100 prosent grøna elorku á landi í Føroyum í 2030.” Og “Sama hvussu langt vit koma á grønu kósini, so er neyðugt at hava eina álítandi tiltakstrygd, ið tekur um endan, tá ið grønu orkukeldurnar í 2030 møguliga av einari ella aðrari orsøk, sum vit ikki kenna í dag, ganga fyri ella ikki eru nøktandi.”
Kommunali felagsskapurin sær sostatt útbyggingina av Sundsverkinum sum avgerandi, skal SEV liva upp til veitingarskylduna og veitingartrygdina.
Stór politisk undirtøka hevur seinastu árini verið fyri, at Føroyar skulu ganga grønu kósina, gerast minni heft av oljuni og leggja um til grøna orku. Í samgonguskjalinum stendur: “Ein miðvís ætlan fyri útbygging, umlegging, framleiðslu og nýtslu av varandi orkukeldum verður raðfest. Í minsta lagi helvtin av øllum sethúsum og bygningum skulu innan fyri 10 ár hitast við grønari orku. Í 2030 skal øll elorka á landi koma frá varandi orku. Fyri at gagnnýta elorkuna í yvirskoti og geva rúm fyri størri útbyggingum skal eggjast til grøna orkunýtslu hjá húsarhaldum, í flutningi og í vinnu. Verandi stuðuls- og avgjaldsskipanir skulu umleggjast til tess at røkka málunum. Allir almennir nýbygningar skulu hitast við grønari orku, og ætlan fyri orkusparing og –umlegging gerast fyri eldri bygningar. Vinnumenning og útbúgvingar innan grøna tøkni og orku skulu stimbrast.”
Hesi mál kunnu einans røkkast, verður arbeitt eftir ítøkilugari ætlan, har miðvís orka verður løgd í at velja grønar loysnir í øllum teimum førum, har tað ber til.
Í dag er SEV størsti og týdningarmesti aktørurin, tá talan er um streymorku. Interkommunali felagsskapurin hevur tikið stór og týðandi stig grøna vegin seinnu árini. Men hóast umleið helvtin av streymframleiðsluni nú er grøn – í fjør, sum var eitt serliga gott ár, var tað 60% – so hevur hetta bert flutt Føroyar eitt lítið fet fram á leið, verður hugt eftir samlaðu orkunýtsluni.
Hetta tí, at streymorka enn er ein avmarkaður partur av orkunýtsluni. Taka vit samlaðu orkunýtsluna á landi og sjógvi, so er á leið 90% av orkunýtsluni framvegis olja og minni enn 10% varandi grøn orka. So enn er langt á mál, til Føroyar kunnu kalla seg grønar.
Enn mangla vit tey heilt stóru og tungu tøkini fyri at kunna framleiða nokk av grønari orku, so til ber at elektrifisera samfelagið og leggja hiting av húsum og bygningum, framleiðslu og ferðslu á landi um til grøna orku.
Spurt verður eisini um møguleikan at skilja streymframleiðslu og net hjá SEV sundur. Hetta fyri at fáa viðgjørt, hvørt betri møguleikar at fáa fleiri veitarar inn í streymframleiðsluna, kundu skunda undir umleggingina frá olju til grøna orku.
Í einum framkomnum landi, má streymveitingin vera støðug og álítandi – hetta má sjálvsagt eisini vera galdandi fyri grønu orkuna.
Á tingfundi 6. desember 2016 varð uttan atkvøðugreiðslu samtykt, at fyrispurningurin skal svarast.


text:
Í samband við Fjarðastevnuna skipar Skála ítróttarfelag fyri einum serligum tiltaki í ítróttarhøllini á Skála sunnudagin 14. Juni kl. 17.00. Ein partur av tiltakinum verður ein talentkapping fyri øllum ungum/børnum, sum hava hug at luttaka við eini framførslu. Tað kann vera einstaklingar ella í bólkum. Tey luttakandi kunnu framføra eitthvørt, tey halda seg duga, tað kann vera at ganda, dansa, spæla okkurt ljóðføri, syngja, fimleik ella okkurt heilt annað. Luttakararnir skulu vera millum 7 og 16 ár og luttøkugjaldið er 70 kr. fyri hvønn og fyri hvørja luttøku. Tann hepni vinnarin vinnur eitt gávukort á 2.500 kr,- Nummar tvey og trý vinna eisini gávukort.
Ætlanin við tiltakinum er, at øll sum tora og vilja kunnu sleppa at føra fram á palli við góðari útgerð. Fyrireikarnir leggja dent á at gera tiltakið so gott og spennadi og at skapa góðar karmar fyri tey luttakandi. Høllin verður prýdd, og tey hava leigað ljóð og ljósútgerð. So hetta er eitt frálíkt høvi hjá ungum og børnum at royna seg á palli við onkrum, tey hava hug til.
Tilmeldingarfreistin er 5.juni, og tey, sum hava hug at melda seg til, kunnu senda email til toraj@post.olivant.fo og skriva navn, telfonnummar, aldur, og hvat tey ætla at framføra. Eisini ber til at ringja á tlf. 442600 eftir kl. 19.00
Umframt talentkappingina vera kendir gestasangarar, dansarar og kent frasøgufólk.
26.05.2009
Nú skal føroya størsta talent finnast !
Í samband við Fjarðastevnuna skipar Skála ítróttarfelag fyri einum serligum tiltaki í ítróttarhøllini á Skála sunnudagin 14. Juni kl. 17.00. Ein partur av tiltakinum verður ein talentkapping fyri øllum ungum/børnum, sum hava hug at luttaka við eini framførslu. Tað kann vera einstaklingar ella í bólkum. Tey luttakandi kunnu framføra eitthvørt, tey halda seg duga, tað kann vera at ganda, dansa, spæla okkurt ljóðføri, syngja, fimleik ella okkurt heilt annað. Luttakararnir skulu vera millum 7 og 16 ár og luttøkugjaldið er 70 kr. fyri hvønn og fyri hvørja luttøku. Tann hepni vinnarin vinnur eitt gávukort á 2.500 kr,- Nummar tvey og trý vinna eisini gávukort.


text:
Viking Supply verður endurskipað
Í desember fekk Viking Supply Ships A/S váttan um stuðul til eina endurskipan av felagnum frá øllum leiðandi lánsveitarum. Ein kredittnevnd hevur nú givið felagnum eina góðkenning og hevur skrivað undir eina endurskipanaravtalu við allar teir stóru lánsveitararnar. Harvið endar fíggjarliga endurskipanin.
Ein endalig endurskipan var treytað av eini endaligari góðkenning frá kredittstovnunum. Avtalaða og góðkenda endurskipanin umfatar hesi viðurskifti:
Lánini hjá Viking Supply Ships A/S hava gjaldkomudag 31. mars 2020. Lánini fara at hava munandi lægri kontantar rentur og avdrátt inntil 31. mars 2020 og avmarkaða kontantrentu og avdrag inntil 4. ársfjórðing 2018.
Fíggjarligar avtalur um lánini verða broyttar fyri at geva Viking Supply Ships A/S nóg stórt rásarúm at virka undir núverandi avbjóðandi marknaðarkorum. Fer kontantgoymslan upp um eitt ávist støði, skal hon brúkast til at avdraga bankalánini.
Viking Supply Ships A/S hevur fingið nýggjan kapital upp á 15 miljónir USD gjøgnum eina virðisbrævaútbjóðing í Viking Supply Ships AB.
Kelda: Viking Supply Ships AB


text:
Sigur á Víkingi
TB | 14/09/13
1. deild: TB 5-2 Víkingur
Í dag var dystur í millum TB og Víking í næstbestudeildini í føroyskum mansfótbólti.
TB skuldi í dag taka ímóti Víking – felagsliðið lá í 6. plássið undan hesum dystinum við 33 stig fyri 23 dystir. TB lá beint undir strikuni áðrenn dystin í dag, og við einum sigri kundi liðið togað seg upp um strikuna. TB hevði áðrenn dystin 24 stig eftir 23 dystum.
Hetta var eisini ein dystur har TB skuldi royna at reisa seg aftur, eftir eitt heldur stórt tap móti B68 fyri tveimum vikum síðani.
Sum skilst, so hevur tað verið ein lívligur dystur, tí tá fyrsti hálvleikur varð av stóð 3-1 til okkum á máltalvuni. Málini hevði Ragnar Bárá Tausen skotið øll. Umframt at vit megna at fáa trý mál, so fekk Kim Roest reytt kort frá dómaranum.
Tað eydnaðist Víkingi nakað inn í øðrum hálvleiki at minka um munin til 3-2, men løtu seinni økti TB aftur um munin. Hesu ferð varð málskjúttin Teitur Justinussen. Síðsta málið í dystinum skeyt Teitur eisini og har við gjørdist hann dupultur mákskjútti.
Endaliga støðan bleiv í dag 5-2 og harvið fingu vit enn eina ferð trý umráðandi stig. Nú nærkast yvirlivingin í bæði Effodeildini og 1. deild.
TB hevur nú 27 stig í 1. deild, alt eftir hvussu úrslitið í dystinum hjá EB/Streymi hevur lagað seg, so kunnu vit vera omanfyri strikuna ella enn undir henni. EB/Streymur hevur í dag vitja B36.
Nú vóna vit at Effodeildarliðið fylgir upp við einum úrslitið a la hesum hjá 1. deild og tryggjar sær trý týdningarmikil stig í morgin móti 07 Vestur.
DAGFØRING: Vit hava frætt at B36 vann 3-1 á EB/Streym og har við eru vit omanfyri strikuni við einum stigi niður til EB/Streym.


text:
TB kalendarin borin út
TB | 27/01/17
Seinastu vikurnar er árligi TB kalendarin deildur út í sóknini. Saman við kalendaranum var eisini eitt skriv, um nýggja samstarvi í vaksnamannadeildina hjá Tvøroyrar Bóltfelag, FC Suðuroy og Royn.
Er onkur, ið av onkrar orsøk ikki hevur fingið eitt eintak av kalendaranum, so ber til at fáa ein við at skriva til tb@tb.fo ella við at venda seg til formann felagsins, Poul Erik Smedemark á 37 12 38.
Tvøroyrar Bóltfelag takkar hjartaliga fyri stuðulin og fyri útberingarhjálpina.
Gerst limur
Samstundis so verður mint á møguleikan um at gerast hvílandi limur í Tvøroyrar Bóltfelag fyri 2017 – ynskir tú at gerast limur, so ber til at gjalda á fylgjandi konto nummar í Eik 9181 – 358.825.6
Gjaldið fyri at gerast hvílandi limur í Tvøroyrar Bóltfelag fyri 2017 er Kr. 200,-
Á flytingini skal viðmerkjast skal navn/nøvn á limunum.


text:
Hesin sjáldsami píkur sæst í bátadráttinum niðri á helluni á Viðareiði. Hóast samandrigið, skyggir rusturin og spælir sær í dagsljósinum við Múla og bjarta sjóvarmálanum í nærmasta baksýni.
Sama litspæl í rusti er í Hvannasundi, har ein hjallur úr bylgjublikki spælir upp móti stílreinu kirkjuni, sum H.C.W.Tórgarð teknaði, við kyrra sundið mitt á slætta bønum. Kanska er tað so, at bylgjublikk er besta byggitilfar at fanga og benda føroyska ljósið. Eisini tá tað rustar.
Kirkjan stendur sjáldsama væl á hesum slætta lendi, beint við sjógvin. Í fjórðu bókini um kirkjurnar í Føroyum (1999), sigur J.P. Gregoriussen, arkitektur og høvundur, frá um átjan kirkjur, sum vórðu bygdar árini 1920 til 1957. Um kirkjuna í Hvannasundi verður sagt soleiðis:
Í 1933 varð H.C.W. Tórgarð, arkitektur í Havn, biðin um at gera tekning og kostnaðarmeting til nýggja kirkju í Hvannasundi. Men málsviðgerðin skuldi vísa seg at verða drúgv, so arbeiði uppá kirkjuna byrjaði ikki fyrr enn í 1948. Tekningin vart tó tann sama, ein kirkja við veggjum úr beton, klødd innan við viði og tekju úr bylgjujarni (bleiv til asbest tá bygt varð). Hon var 22 alin long og 12 alin breið og hevði vindeygu á báðum síðum. Kirkjan skuldi hava hundrað føst setur í skipinum, umframt setur í kórinum og á loftinum. Innrættað var við kirkjuna á Kirkju sum fyrimynd. Men tað gekk illa at fáa nakran at átaka sær arbeiði. Arbeiði varð útboðið í bløðunum, men einki boð kom. Endin var, at sundamenn sjálvir bygdu kirkjuna. Betongarbeiðinum stóð Niels í Buð fyri og Meinhard Poulsen, byggimeistari, saman við Jóaness Christiansen, timburmanni á Kirkju, stóðu fyri timburarbeiðinum. Hin 12. november 1949 varð Hvannasunds kirkja sýnað av Martin Sivertsen, Hvannasund og Gunnar Krúnufjall, Norðtoftir og góðkend. Dagin eftir, hin 13. november 1949, varð kirkjan vígd av Jákup Joensen, prósti, og var hetta hansara fyrsta kirkjuvígsla.
Tún er lagt oman móti sjóvarmálanum, har børn spæla, renna á skateboard og vassa í sjónum, sum hesin lítli klaksvíkingur í reyðari troyggju, ið spurdi um myndatøku og fegin vildi verða avmyndaður í sundinum.
Á Sundsvegi í Hvannasundi vísur Absalon Lydersen mær ein svartan Austin A30 frá 1954, sum rustur valla býtir á. Hann stendur sum fyrsta dagin, er keyptur úr Danmark í upprunaligum standi. Til ellisakfør ber til at gera serligar nummarplátur í samráð við Akstovuna. - Hesa gjørdi eg eftir gomlu plátuni hjá Hjørleif Waag í Klaksvík, sum hevði hýruvognar og skúlakoyring. Kjølbro hevði eisini hesa nummarplátu, ið hendan er gjørd eftir, sigur Absalon.
Eftir at bilsmiðjurnar hjá Morris og Austin vórðu lagdar saman var onkuntíð ilt at síggja munin á báðum bilunum, Morris og Austin. Í Sosialinum 1998 skrivar Maggi Gunnarsson hesa søgu úr skjalagoymslunum hjá Brockie og teimum: "Einaferð høvdu teir bílagt ein Austin vøruvogn til ein handverkara í Havn. Tá teir skuldu fara eftir bilinum, vísir tað seg, at har er ein Morris vøruvognur komin í land. So varð ringt til Sigird av Reyni, Morris umboðið, fyri at vita, um teir høvdu bílagt bilin, men tað høvdu teir ikki. Tað vísti seg, at teir hjá Domi í Danmark av ósketni høvdu sent ein Morris bil, men tað var ongin trupulleiki. Ein pakki kom við Austin merkjum, hjólskálum og onkrum øðrum, og tá tað varð skift út, var bilurin ein Austin."
Í Bretlandi var Austin A30 seldur sum economy car árini 1951 til 1956. Hann kostaði £507, sum er £62 bíligari enn kappingarneytin Morris Minor. Í einum filmstubba sæst, hvussu Austin lýsti við nýggja bilinum.
Í Árnafirði er sjáldsama hvítur sandur. Borð eru sett á sandin, ið sær suðurlendskur út, tá sólin er frammi. Wikipedia upplýsir at har búgva 51 fólk í 26 húsum. Skúlin er bygdur í 1904, kirkjan í 1936 og so eitt minuhús, sum varð bygt undir krígnum, tí hini húsini standa so nær sjónum, at vandi var fyri fólkaskaða , um minur róku á land. Má fara at leita eftir hesum húsum. Í dag eydnaðist mær bara at avmynda skúrin á bryggjuni, sum lýsir við automatsølu.
Við tunnilsmunnan eru Ánir, ið er bygd, sum stavar frá 1840. Í 2008 var farið undir at byggja fimtan arkitektteknað samanbygd hús í Ánunum. Í sølutilfarinum stendur at “húsini, ið verða smíðað úr fyrsta floks tilfari, eru sett soleiðis í lendið, at øll hava sera gott útsýni og góðan sólargang.” Og so er. Her er frítt útsýni yvir sund og fjørð og ikki minst virknu Norðurhavnina. Men í baksýni daga høgu fjallarøðirnar, ið eyðkenna Norðuroyggjar og bygdirnar, sum har eru. Frálík ferðamál eru tær allar samlar.


text:
Síðsta fríggjadag var móttøka á Vinnuháskúlanum fyri Christiani Poulsen og Petur Hans Dahl, sum eftir 35 ár sum lærararv á skúlanum, fóru frá fyri aldur.Bæði Christian og Petur Hans byrjaðu á skúlanum sum lærarar í 1982. Christian hevur serliga undirvíst
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tann, sum gevur fyri at móttaka, hevur ikki givið.
Lucius Annaeus Seneca


text:
Wikipedia:Um
Wikipedia er ein verkætlan við tí endamáli at byggja upp eina WikiWiki-alfrøði við opnum innihaldi, sum varð sett á stovn 15. januar 2001 av Jimmy Wales og Larry Sanger. Wikipedia verður útgivin av Wikimedia Foundation, sum hevur bústað í USA. Føroyska útgávan av Wikipediu byrjaði á sumri í 2004 og inniheldur nú 12,752 greinir.
Í byrjanini var ætlanin at Wikipedia skuldi vera ein systurverkætlan til Nupedia, tó uttan so strangt góðskueftirlit. Tað serstaka við Wikipedia er at »hvør sum helst nær sum helst kann rætta eina og hvørja grein« (uttan tær sum eru friðaðar orsakað av ov nógvum herverki).
Innihaldið á Wikipedia kemur undir GNU Free Documentation License, sum er eitt opið innihald.
Tøl um Wikipedia[rætta wikitekst]
Í alt hevur Wikipedia fleiri enn 37 milliónir greinar (2013) og er hervið heimsins størsta alfrøði. Alfrøðin er í dag á fleiri enn 275 málum. Tey størstu eru Enskt, Týskt, niðurlendkst, svenskt, franskt, italienskt, spanskt og russiskt, sum øll hava yvir 1 millión greinar, tann enska allar størst við meira enn 4 milliónum av greinum.
Síðan Wikipedia varð sett á stovn í 2001, er hon vaksin við nógvari ferð og er blivin til eina av heimsins størstu heimasíðum, sum verða endurgivnar, við umleið 470 milliónum serstøkum vitjanum hvønn mánað, sum var status í februar 2012. Tað eru fleiri enn 77.000 virknir brúkarar sum geva sítt íkast á meira enn 22.000.000 greinir á 285 málum. Í dag (23. november 2013) eru tað tilsamans 7.000 síður á føroysku Wikipediu, 4,384,747 greinar á tí ensku og 183.399 á tí donsku og 1.598.837 greinir á tí svensku, sum er nógv tann størsta av teimum norðurlendsku. Hvønn dag eru tað fleiri hundrað túndavís av vitjandi frá øllum heiminum sum í felag skriva tíggjutúsundavís av rættingum og upprætta í túsundavís av nýggjum greinum fyri at víðka um vitanina, ið Wikipedia alfrøðin inniheldur.
Hagtøl yvir føroysku úgávuna kunnu finnast á Serstakt:Hagtøl.


text:
Føroyar telva móti Skotlandi í dag í øðrum umfari í evropameistarakappingini fyri landslið suðuri á Kreta. Skotland er eitt av liðunum, sum er styrkismett aftari enn Føroyar í røðini.
Eins og í EM í Reykjavík fyri tveimum árum síðani er talan um eitt B-lið hjá Skotlandi. Eingin av skotsku stórmeistarunum eru við á Kreta, hvørki Rowson, Turner, Motwani, Shaw, McNab ella nakar annar. Kortini er bara ein av skotsku stórmeistarunum, sum hevur hægri styrkital enn Helgi Dam Ziska. Føroyar vunnu á Skotlandi í seinastu EM-kappingini, og ætlanin er at endurtaka sigurin í dag.
John Arni Nilssen loysir av John Rødgård í dag. Føroyska manningin móti Skotlandi verður tí henda: 1. Helgi Dam Ziska 2. Høgni Egilstoft Nielsen, Rógvi Egilstoft Nielsen og 4. John Arni Nilssen.
Føroyar fingu eitt stig í fyrsta umfari í gjár móti Spania. Helgi Dam Ziska og Høgni Egilstoft Nielsen fingu báðir remis á ovaru borðunum.
Norðurlond fáa harða mótstøðu. Danmark tapti 3½-½ fyri Kekkia, Ísland tapti 3-1 fyri Ungarn, Finnland 3½-½ fyri Fraklandi, men Noreg telvaði 2-2 móti Ísrael. Favorittarnir Russland vunnu tepurt 2½-1½ á Slovenia. Aserbadsjan, sum er styrkismett nummar tvey, tapti heldur óvæntað fyri Italia.
Dystirnir í øðrum umfari byrja klokkan eitt í dag. Til ber at fylgja við leik fyri leik í øllum dystum – sí leinkið niðanfyri.
chess24.com/en/watch/live-


text:
Gallup-kanning: Fimti hvør føroyingur verið í vanda fyri at drukna
Svimjisamband Føroya gjørdi eina Gallup-kanning í februar í ár. 531 tilvildarliga vald fólk hava svarað kanningini. Rókur í Jákupsstovu, formaður í Svimjisambandinum, er kløkkur av tølunum, sum vísa, at 20 prosent av teimum spurdu siga seg hava verið í vanda fyri at drukna. Aðrar kanningar vísa á, at størsti vandi at drukna er, tá ein persónur dettur av bryggukanti uttan mun til, um viðkomandi dugir at svimja ella ikki. Rókur heldur, at vit í størri mun mugu tryggja okkum, at bjarginarútgerð er tøk og at tørvur er á eini hugburðsbroyting. Alt ov ofta sæst, at fólk í báti ikki eru í bjargingarvesti. Tí fer Svimjisambandið undir eitt átak, sum hevur til endamáls at fáa fólk at brúka bjargingarvest, segði Rókur við KvF 14. apríl 18.


text:
Tí var Námsvísindadeildin væl umboðað á ráðstevnuni "Samskifti, samstarv og relatiónir", og nógv ymisk undirvísingarøki á deildini vóru umboðað.
Serliga viðkomandi var kendi amerikanski sálarfrøðingurin Kenneth J. Gergen, sum saman við konu síni Mary Gergen helt fleiri fyrilestrar.
Kenneth & Mary Gergen hava skrivað nógv um fyribrigdið tey nevna sosialkonstruktiónisma, og sum snýr seg um, hvussu vit sjálvi skapa okkara egnu mynd av bæði umhvørvi og hvør øðrum, og hvussu hetta ávirkar alla okkara fatan av okkum sjálvum og okkara umstøðum. Hetta hugtakið er brúkt í nógvum ymsum skeiðum á Námsvísindadeildini, við ymsum vinklum, alt eftir hvat skeið talan er um. T.d. verður í námsfrøðiligari leiðslu hugt eftir, hvussu samskifti myndar leiðslu í skúla og á stovni.
Hjúnini hava hvør sína tilgongd til evnið, og Mary Gergen tosaði um hetta at greiða frá, hvussu tað eisini tekur støði í okkum sjálvum og okkara umstøðum. Hon kom inn á munir millum kvinnur og menn, har hon m.a. nevndi, at kvinnur siga frá ígjøgnum og um kroppin, meðan menn gagnnýta kroppin eins og var hann eitt amboð.
Annar hugtakandi fyrilestrahaldari var Maja Loua Haslebo úr Danmark, sum minti áhoyrarnar á, ikki at gloyma kjarnuuppgávuna hjá arbeiðsplássinum, og at seta sær spurningarnar, hvønn arbeiðsplássið er fyri, hvat arbeiðsplássið skal gera fyri hesi, og hví arbeiðsplássið hevur týdning.


text:
Higartil hava vit bert hoyrt í prosentum, hvussu nógv internethandilin úr útlondum er vaksin seinnu árini. Nú eru nágreinilig tøl við krónum og oyrum komin á, og tað fær Handilsvinnufelagið at rópa varskó. Føroyingar innflyta nevniliga 7.500 pakkar um vikuna við einum innihaldsligum virði undir 300 krónur.
Siga vit, at miðalvirði í hvørjum pakka er 200 krónur, er altso talan um ein handilshátt, sum umsetur fyri einar 75 milliónir krónur árliga. Um meirvirðisgjald varð goldið av hesari upphædd, nærkast tað 20 milliónum krónum, sum ikki skulu lætast landskassanum.
Posta tekur sær av at avgreiða og bera út hesar pakkar og sohvørt sum talið á teimum hækkar, vinnur Posta meira pening. Tí hevur Posta eisini áhuga í, at tað koma fleiri pakkar til landið, og hevur eisini heitt á landsins myndugleikar um at hækka smálutamarkið til 2.500 krónur, sum er tað, fólk hava loyvi til at hava við sær avgjaldsfrítt inn í landið, tá tey hava verið og ferðast.
Tað eru nógv, sum als ikki eru samd við Posta í, at smálutamarkið skal hækka. Tann harðasta mótstøðan kemur frá Handilsvinnufelagnum. Birita Johansen er ráðgevi í Vinnuhúsinum og skrivari hjá Handilsvinnufelagnum. Hon vísir á, at treytirnar fyri at reka handil í Føroyum eiga í minsta lagi at vera eins fyri føroyskar og útlendskar fyritøkur.
– Í løtuni hava vit eina støðu, har útlendskar fyritøkur hava fyrimun. Allar vørur í teimum vørubólkum, sum eru undantiknar avgjøldum og ikki eru verdar meira enn 300 krónur, sleppa avgjaldsfrítt inn í landið. Føroyskar heilsølur og handlar skulu hinvegin gjalda meirvirðisgjald og í summum førum toll eisini fyri hesar vørur, áðrenn tær verða settar á hillarnar, og tað kann ikki vera rætt, sigur hon.
Lesið alla greinina í Dimmalætting hesaferð og á Dimma+ HER


text:
1981
Innihaldsyvirlit
Hendingar[rætta | rætta wikitekst]
- 5. januar - Pauli Ellefsen verður løgmaður í Føroyum.
- 27. september - Í sambandi útbygging verður Glyvra kirkja endurvígd.
- 24. oktober - MBF (Meginfelag teirra brekaðu í Føroyum) verður sett á stovn.
Ítróttur[rætta | rætta wikitekst]
Fótbóltur[rætta | rætta wikitekst]
- 2. juli - Føroyar-Hetland 3-0
- 4. juli - Føroyar-Hetland 4-1
- 5. juli - Føroyar-Hetland 2-2 í Tórshavn
Tónleikur[rætta | rætta wikitekst]
- Í desember gav tónleikabólkurin Tónlist av Strondum út kasettubandið Har bylgjan leikar, sum setti sølumet yvir seldar føroyskar tónleikaútgávur í føroyum.
Føðingar[rætta | rætta wikitekst]
- 5. januar - Deadmau5, kanadiskur tónleikaframleiðari
- 17. februar - Paris Hilton, amerikonsk songkvinna, og hotel arvingi
- 27. februar, Josh Groban, amerikanskur sangari og sjónleikari
- 7. mars - Súni Olsen, føroyskur fótbóltspælari
- 28. mars - Alex José dos Santos, brasilienskur fótbóltsleikari
- 4. september - Beyoncé Knowles, amerikonsk songkvinna og sjónleikari
- 3. oktober - Zlatan Ibrahimović, svenskur fótbóltspælari
- 2. desember - Britney Spears, amerikonsk songkvinna
- 25. desember - Christian Lamhauge Holst, føroyskur fótbóltsleikari
Andlát[rætta | rætta wikitekst]
- 11. mai - Bob Marley, jamaiskur sangari og tónleikari (f. 1945)


text:
Kinesiski landsliðsvenjarin Zhang Yadong sigur at hann fer ikki at mótmæla, um stjórarnir hjá honum loysa hann úr starvi, nú eftir ringa úrslitið í Melbourne. Tað varð einans til éina silvur og éina bronsu á HM, sum er ringasta úrslit hjá Kina í 15 ár. Landsliðsvenjarin heldur orsøkina vera avoldaðar venjingarhættir, og loysnin skal tí verða at fáa útlendskar venjarar til Kina, umframt at senda kinesiskar svimjarar uttanlanda.
Sum dømi nevnir 400 metur svimjarin Zhang Lin, at hann og koreanski Tae-Hwan Park vóru líka góðir, inntil Park fór til Avstraliu at venja. Park vann sum kunnugt gull í 400 frí og bronsu í 200 frí í Melbourne. Eitt annað dømi er Wu Peng, sum vann silvur langt eftir Michal Phelps í 200 firvald. Hann fer næsta mánaða til USA at venja saman við Phelps, fyri at læra.
Hetta við at fara til USA er veruliga blivið gongda leiðin hjá heimsstjørnunum í dag. Sat og hugdi at upptøkuni frá Melbourne í gjár (runt teir 200 firvald hjá Phelps), og fangaði tilfeldigvís at kommentatorarnir nevndu at breiddin ‘sum teir høvdu spátt frammanundan’ varð blivin nógv størri í dag. Haldi tað var í teimum 200 frí hjá kvinnum, har so gott sum øll finalan var evropeisk. Tá forkláraðu teir hesa gongdina við, at fleiri og fleiri svimjarar fóru til USA at svimja á college.
Her eru upprunatíðindini á swimnews.com


text:
Brestir var sonur Sigmundar (Gøtuskeggja, bert bróðurin Torbjørn verður umtalaður sum Gøtuskeggi). Brestir og bróðirin Beinir vóru viðgitnir menn og vóru høvdingar yvir helvtini av oyggjunum og høvdu hana í len frá Hákuni jalli Sjúrðarsyni (935-995), sum sat við valdinum til 995, sum tá hevði ríki inni í Tróndheimi. Báðir vóru hirðmenn jalsins og kærstu vinir hansara. Teir høvdu høvdingasetur í Skúvoy og eitt minni búgv í Dímun.
Brestir bar av øllum monnum, bæði í stødd og styrki. Hann var vápnafimasti maður í øllum oyggjunum. Hann var prúður maður og var ógvuliga fimur til allar leikir. Hann var vitur maður og lógkønur. Hann var vinsælur við allar sínar vinir. Hann var ikki giftur, men hevði frilluna Cesiliu. Tey bæði áttu sonin Sigmund Brestisson. Í soninum, Sigmundi, sást tíðliga gott mansevni.


text:
Changeling
Changeling (á føroyskum: Býtisbarn) er ein amerikanskur filmur. Hesin krimi/drama filmurin við Angelina Jolie, John Malkovich og leikstjórnaður av Clint Eastwood, ið var tilnevndur til tveir Academy Award Oscars, er bygdur á eina sanna søgu.
Filmurin byrjar í Los Angeles í Kalifornia, mars 1928, tá Christine Collins (Angelina Jolie), ein einlig mamma, kemur heim og sær, at níggju ára gamli sonur hennara, Walter (Gattlin Griffith), er horvin. Púra frá sær sjálvari ringir hon til politiið og greiðir frá hvat hent er. Fimm mánaðir seinni frættir hon at Walter er funnin í Illinois. Politiið, ið fegnast um at endiliga fáa positivt ummæli, tí teir annars bert verða settir í samband við korruptión og svart samstarv við teir ólóligu. Gleðin hvørvur tú skjótt, tá Christine sigur at drongurin, hon er komin at taka ímóti á tokstøðini, ikki er sonur hennara.
Hvat síðani hendir í filminum er ein rekkja av korruptheitum, hvar politiðið roynir at manipulera Christine til at halda, at "Walter" veruliga er sonur hennara. Hóast hetta er sera torført og sera niðurgerandi fyri Christine, kempar hon sterkt ímóti trýstinum og hevur enn eina vón um at finna son sín.
Leikarar[rætta | rætta wikitekst]
- Angelina Jolie
- Jeffrey Donovan
- John Malkovich
- Jason Butler Harner
- Amy Ryan
- Michael Kelly
- Geoff Pierson
- Colm Feore
- Denis O'Hare


text:
Nú er nýttársaftan í nánd og tú havi eg gjørt hesir søtu prýðiligu muffurnar við einum yvirraskilsi í. Eins og vit eru óvitandi um hvat tað nýggja árið fer at bera okkum, líka óvitandi kunnu gestirnir verða tá teir býta í hesar lekkru muffurnar. Tú kanst nemliga sjálv avgera hvat tú velur at koyra í miðjuna. Eg haldi at smá smarties hóska seg væl til nýttári, tí tað er so litfagurt.
Vit hava ikki gjørt so nógv burturúr nýttárinum, og tí hevur tað faktiskt ikki so stóran týdning fyri meg. Eg havi tó altíð ynskt meg til eitthvørt stað har mentanin er eitt sindur øðrvísi, tá tað kemur til at hátíðarhalda nýttárið. Onkuntíð má eg fara at royna tað. Tað sum eg bindi við nýttárið í Føroyum er ketildrakt, gummistivlar, faklar og bál. Og jú tað kann eisini vera hugnaligt, men tað er ikki akkurát eg.
Tá droymi eg heldur um at finna ein fínan nýttárskjóla, eta sushi og drekka søta champagnu. Men hvør veit, kanska eg slett ikki hevði tímað tað, tá tað kom til stykkið. Grasið hevur jú ofta tendens til at verða grønari hinumegin. Men óansæð hvar man er staddur, so er ofta góður matur og til góðan mat hoyrir ein góð dessert eisini til. Hendan er løtt at gera og festlig at eta, so nú fara vit í gongd.
Tilfar til 6-8 muffur
120g smør
120g sukur
120 g mjøl
1 tsk bakipulvur
2 egg
1 tsk vaniljusukur
Tilfar til pynt
200 g rómaost
125 g smør
75 g flormelis
smarties
partypinnar
silvur prýðiskúlur
Arbeiðsháttur
Set ovnin á 175 stig. Píska smørið og sukrið saman, so eingir klumpar eru í. Koyr síðani eggini í og píska aftur væl. Enda við at koyra turra tilfarið í og deil deiggi í 6-8 muffuformar, alt eftir hvussu stórar tú ynskir tær at verða. Baka mitt í ovninum í 20-25 minuttir.
Lat muffurnar kølna. Brúka nú ein knív til at skera eitt hol í miðjuna á hvørjari muffu. tak deiggið uppúr og koyr smarties’ini niður í. Legg nú ein part av deigginum omaná aftur, sum eitt “lok”.
Píska smørið væl og koyr síðani flormelis í. Koyr nú rómaostin í og píska væl til tað hevur ein bleytan konsistens. Um tú heldur at smørkremið er ov bleytt, kanst tú seta tað í køliskápið í ein tíma.
Koyr smørkremið omanyvir muffurnar og pynta við partypinnunum og silvurkúlunum.
So er klárt at borðreiða fyri gestunum.
Eg ynski tykkum øllum ein gott nýggjár og takk fyri eitt deiligt 2016. Ansa eftir tykkum sjálvum og teimum rundan um tykkum, so vit øll kunnu koma heilskapaði inní nýggja árið.
M&K


text:
Bjørt Samuelsen hevur sett Jacobi Vestergaard fyrispurning um lógarheimild hjá Búnaðargrunninum at fíggja festibrøv og mjólkarkvotu
Fyri hálvum øðrum ári síðani kom fram, at ósemja er um lógarheimildina hjá Búnaðargrunninum at fíggja festibrøv í sambandi viðfestaraskifti og fíggja keyp av mjólkarkvotum. Hetta er ein sera grundleggjandi spurningar í mun til virksemið hjá Búnaðargrunninum og í landbúnaðinum. Og tað er sjálvsagt uppgáva hjá landsstýrismanninum at tryggja, at lóggávan er púra greið.
Fyri einum ári síðani setti tingkvinnan spurning um málið og segði landsstýrismaðurin tá, at avgerð skuldi takast í januar 2014. Men, sum skilst er málið enn ikki loyst. Viðfest eru spurningar við viðmerkingum, sum eru send Landsstýrismanninum í dag
Fyrispurningur eftir Tingskipanini § 52a
Fyrispurningur um heimild hjá Búnaðargrunninum at fíggja festibrøv og mjólkarkvotur, settur Jacob Vestergaard, landsstýrismanni (at svara skrivliga eftir TS § 52a)
1. Hevur Búnaðargrunnurin lógarheimild at fíggja festibrøv og mjólkarkvotur – hvørja niðurstøðu er Fiskimálaráðið komið til hesum viðvíkjandi?
2. Um heimild ikki er, hvussu leingi hevur Búnaðargrunnurin so veitt fígging til omanfyrinevndu endamál á ivasomum lógargrundarlagi?
3. Nær gjørdist landsstýrismaðurin og Fiskimálaráðið varug við ógreiða lógar-grundarlagið, og hvørji stig hevur landsstýrismaðurin tikið fyri at fáa viðurskiftini í rættlag?
4. Hvussu nógvar umsóknir um fígging av festibrøvum og mjólkarkvotum hevur Búnaðargrunnurin fingið, og hvussu nógvar av hesum eru avgreiddar í tíðarskeiðinum, tá ógreiða hevur verið um tulkingina av lógini?
5. Í hvønn mun hevur ivamálið um lógarheimildina ávirkað avgreiðsluna av hesum umsóknum?
6. Metir landsstýrismaðurin sjálvur, at Búnaðargrunnurin eigur at hava heimild at fíggja keyp av festibrøvum og mjólkarkvotum, og hvørji stig fer landsstýris-maðurin at taka?
Viðmerkingar:
Undirritaða setti fyri einum ári síðani spurningar um sama mál, tí ivi hevði tikið seg upp um, hvørt lógin fyri Búnaðargrunnin heimilaði verandi mannagongd í sambandi við lán til festiskifti/festibrøv og mjólkarkvotur.
Landsstýrismaðurin svaraði tá m.a.: “Fiskimálaráðið hevur viðgjørt spurningin, um Búnaðargrunnurin hevur lógarheimild at veita lán til keyp av festibrøvum og mjólkarkvotum. Viðgerðin er um at vera liðug, og ætlandi verður endalig niðurstøða tikin í januar 2014.” Landsstýrismaðurin tykist tá ikki sjálvur hava nakra støðu til, hvørt Búnaðargrunninum skal kunna veita festiskiftislán og mjólkarkvotulán. Hetta er sostatt nærum eitt ár síðani, men framvegis tykist ógreiða valda.
Umsetiligheitin av festibrøvum og mjólkarkvotum skapar stóran tørv á fígging í sam-bandi við festaraskifti. Búnaðargrunnurin er settur á stovn “við tí endamáli at veita lán til landbúnaðin og fíggja kostnaðin av at reka jarðarumsitingina”, sum § 1 í lógini um Búnaðargrunn ásetir. Sera trupult er at fáa bankar at fíggja landbúnaðarvirksemi – eisini hóast bæði mjólkarkvotur og festibrøv kunnu setast í veð. Tí er neyðugt at hava eitt slag av landbúnaðarbanka, sum setir krøv til skilvísar íløgur, men samstundis kann veita lagaligari fígging enn bankarnir.
Sum skilst, eru fleiri, sum hava søkt Búnaðargrunnin um fígging til omanfyrinevndu endamál, men ikki fáa svar, orsakað av ivamálinum um lógarheimildina.
Spurningurin, hvørt Búnaðargrunnurin kann fíggja festibrøv í sambandi við festara-skifti og fíggja keyp av mjólkarkvotum, er ein sera grundleggjandi spurningar í mun til virksemið í landbúnaðinum og hjá Búnaðargrunninum. Og tað er uppgáva hjá landsstýrismanninum at tryggja, at lóggávan er púra greið.
Á Løgtingi, 17. desember 2014
Bjørt Samuelsen